Жиндирго блогалда Константин Казениница рехсолеб буго Чачан республикаялъул бетIер Рамзан Къадировасул калам: «Нижер гьаниб некIсияб гIадат буго – вацас вацасухъ жаваб кьолеб. Гьалеха, дицаги гьелда рекъон буюри кьуна лъазабизе – ругищ гьезул вацал, улбул, сундул тейпалъул гIадамал гьел ругелали? Щал гьел кколелали? Щай гьез жидее ихтияр кьураб республикаялъул тIалъиялъе гьадинаб къимат кьезе?\nЛъалищ гъозда гьадинаб жо – гIага-божаразда гьезие асар гьабизе кIвечIони, хIукму гьабизе гьечIони, нижеца нижерго хIукму къотIила , - ян абуна Рамзан Къадировас Европаялда разилъи гьечIолъиялъул демонстрацияби гIуцIаразул хIакъалъулъ.\nХадуб Константин Казениница дандбалеб буго суал – бегьулищ динияб гуреб пачалихъалда Ислам-диналъул къанунал хIалтIизаризе?\nКонстантин Казенин: «Чачанлъиялда нилъеда рихьулел гIемерал хIужабазда релъарал лъугьа-бахъинал рихьула цебесеб Совет Союзалъул цогидал республикабаздаги. БакIалъулаб тIалъиялъул гIемерал ресал руго зулму гьабизе, гIорхъолъа борчIараб хIалалда жидерго ихтиярал хIалтIизарулаго.\nГьеб гIицIго Чачанлъиялъе хасиятаб гIадат гуро, гьеб ккола Кавказалдаги цогидал регионаздаги гIатIидго тIибитIизабураб гIадат. БакIалъулал тIадтараз жидерго мурадазе гIоло - ай критика цебеккунго нахъ чIвазелъун ялъуни жиндирго контролалъукьа борчIараб бизнес цебетIеялъе квалквал гьабизелъун - гьале гьеб сабаблъун тIадтараз жидерго данде кколарел ишал ритIухъ гьарулел руго пуланаб гIадаталда мугъчIвай гьабулаго.\nАмма хIакъикъаталда гьелдалъун гьез жидерго напсияб низам, жидерго ханлъи тIад чIезабулеб буго».\nЭР: Ругищ Москваялда гIадамаз гьадинаб политикияб хьвада-чIвади ритIухъ гьабулел?\nКонстантин Казенин: «Чачан республикаялда бугеб ахIвал-хIал Шималияб Кавказалъул цогидал республикабазда бугеб ахIвал-хIалалде релъараб гьечIин, дида ккола. Щай гурелъул - Чачанлъиялда рагъ букIиналъул. Гьадинаб рагъ цогидал республикабазул гIадамазда бихьичIо.\nЧачан халкъалъе бокьилаан политикияб асар ва бугеб тIалъиги цIияб рагъ цебеккунго нахъ чIвазе гуч бугев цевехъанги. Цогидал ишазул гьедегIан кIдияб хIажалъи букIинчIо гьанжелъагIан.\nГьанжейин абуни гIун бачIунеб буго доб вахIшияб рагъ бихьичIеб гIел. Ва хисулеб буго жамгIияб гъира. Гьелда бан абизе бегьула гIагардисеб заманалда тIокIаб чара гьечIого чачанлъиялъул тIадтараз жидерго политикияб хIаялъул низам хисилин.\nМоскваялъул хIакъалъул бицани, гьениб журналистазул, политологазул, гIадатиял гIадамазул гьадинаб бербалагьи буго - гьезда ккола гьениб батIияб низамги бугин, батIияб жамгIияб хьвада-чIвадиги бугин Россиялъул къануназде данде кколареб».\n«Чачаназул тIалъиялъул хIаялъул низам хисила»\nРамзан Къадировасул хIакъалъулъ бахъараб документалияб фильм\nЧачан республика: инсанасул ихтиярал цIунулезде данде гьецІокъгун...\nКъадировас Къуръан "цIунулеб" буго...


«Справедливая Россия» партиялъул Дагъистаналъул бутIаялъул данделъи, 02Апр2013\n25 февралалда МахIачхъалаялда тIобитIараб «Справедливая Россия» партиялъул данделъиялда гьоркьоб лъун букIана 21 февралда вухарав жидер цевехъан ХIажимурад ГIумаровасул суал. Гьелъие гIайибиязе тамихI гьабичIони, Москваялдеги ун ракъи лъазабизехъин буго гьез. ЭР-ялъ цебехун бицухъе, «справедливороссаз» гIайиб гIунтIизабулеб буго Дагъистаналъул бетIерасул сверухълъиялде.\n21 февралалда жидерго данделъиялдаса хадув жив вухидал, «СРалъул» цевехъан ХIажимурад ГIумаровас лъазабуна гьеб бугин Дагъистаналъул нухмалъулесул сверухълъиялдаса чагIазул пиша. Хас гьабун абуни, Дагъистаналъул хIукуматалдаса министр хисулес вуханин жив.\nГьебго пикру ЭР-ялъе тасдикъ гьабун буго Маматхан Байсултановасги.\nМаматхан Байсултанов: «Нижер кутакалда щаклъун ругоха гьел чагIи гьесул гIолохъаби рукIиналда. ГIадамаз абулебги буго гьединал гIолохъаби ругин гьесулилан. БихьичIеб жо абизеги захIмат бугоха, цо рахъалъ. Амма МухIу ГIалиев президентлъун вугеб мехалда гьединаб жо гьабичIо, МухIамадсалам МухIамадов вугеб мехалда гьабичIо. Гьанже ГIабдулатIипов вачIиндал гьабуна. Гурони гьанжелъагIан щайха гьабичIеб?»\nПачалихъияб Думаялъул депутатлъунги вукIарав, къануналги лъалев чи хIисабалда ХIажимурад ГIумаровасда бичIчIизе кколин чIванкъотIарал хIужабиги гьечIого, хасал чагIазде гIайибал гIунтIизаризе бегьунгутIиян абуна ЭР-ялъе ГIалибег ГIалиевас. Гьев ккола Дагъистаналъул бетIер Рамазан ГIабдулатIиповасул официалияв вакил.\nГIалибег ГIалиев: «Президентасул хъаравулзабаз гьединаб жо гьабулареблъи лъима-лъимадаго лъала. ГIабдулатIипов Дагъистаналде вачIун вуго кодоб ярагъун гурев, пандур хъатикь ккун, гьадин гьабуни, гьадин лъикI букIунилан абураб пикру гIадамазухъе щвезабизе. ХIажимурад ГIумаровасда ГIабдулатIиповасги гьесул командаялъги гьабураб хIалтIи бихьулеб гьечIелъул… Щиб лъалеб, гьес жинцаго ургъараб жо батизеги рес буго гьеб. Масала, съездалда гьев вукIана багIараб, мохъ бугеб гурдеги ретIун. Цинги ютубалдасан гьев вихьизавуна цоги гурдеги ретIун. Кетчуп лъалареб, цогидаб лъалареб жоги гьурмаде тIун ракIалде ккарал жал рицуневищ чи вукIунев? Бихьинчийилан вугев чияс гьабулеб жойищ гьеб?\nГьес ГIабдулатIиповасда лъураб бугьтаналъе гIоло диваналде кьезе ккола гьев. Жинде хъулухъ кьечIогийилан, довасан ваккун, гьаниса щинкIун, цоялдаса цоял рокьукъал жал рицунев вуго, кидалъагIан гьев хIехьезе кколев?\nГьеб жо бихьинчиясда магIарул чиясда рекъараб жо гьечIо. гьурмаде кетчупги тIун жив вуханилан гаргалев вугев гьесда ццим бахъун буго халкъалъул».\n«Спредливая Россиялъул» вакил Маматхан Байсултановас бицана тIаде балагьун полициялъул чагIигун вухун вугин жидер цевехъан спортивияб ратIлъилъ рачIарал гIолохъабаз.\n21 февралалда МахIачхъалаялда жив вуханилан гIарза ХIажимурад ГIумаровас Москваялъул Басманный диваналде кьун буго. ХIужа ккараб бакIалдаго щайин гIарзаги кьечIеб, сах гьавизе МахIачхъалаялъул азарханаялда щайин гьев чIечIев, Москваялде инчIогойин гьикъидал, Маматхан Байсултановас гьадин бицана.\nМаматхан Байсултанов: «Гьанив МахIачхъалаялда вегизе течIо нижеца гъов, азарханаялдеги рачIун бокьарал чагIаз бокьараб жо гьабизе бегьулин, чIван рехизецин бегьулилан. Гьеб мехалда лъицайин гьелъул тIалаб гьабизе бугебилан».\nЦевехун рехсарав Дагъистаналъул нухмалъулесул официалияв вакил ГIалибег ГIалиевасул пикруялда рекъон, гьеб батизе бегьула тIубанго батIияб бакIалъа бачIараб жоги. Масала, Дагъистаналъул нухмалъулесул сверухълъиялде щаклъи бачIинелъун, цо хасал чагIаз вухун ватулила ГIумаров. Гьединго цойги щаклъиги буго ГIалибег ГIалиевасул - МахIачхъалаялдаса рикIкIад гьечIого ругел Шамхалалъул ракьазда хурхун. Гьеб росдал гIадамазул гIарз бугила ХIажимурад ГIумаровас жидер ракьал ккун ругилан, гьединлъидал МахIачхъалаялде митингалде рахъинехъин рукIарал гьел хIалалъ чIезарунила жидеца чанго нухалда.\nГIалибег ГIалиев: «ГIезегIан чи вуго гьесдаса рази гьечIого дова. Дида рагIана гьал къоязда гьесул магIишаталда букIараб херги бухIун бугин гьел гIадамазилан».\nГIадамазул цо къокъаялъ Дагъистаналъул нухмалъулесул сверухълъиялде гIайиб гьабулеб букIана 21 февралалда МахIачхъалаялда ккараб хIужаялъе жаваб кьоларогойин республикаялъул бетIерасилан. Гьедин 24 февралалъул бакъанида лъазабуна гьез ХIажимурад ГIумаров вухиялдехун жидер кинабгIаги хурхен гьечIилан. Цинги дагъистаниязул цогидаб къокъаялъул гIарзал раккана интернеталдасан – Дагъистаналъул нухмалъулесул пресс-хъулухъалъ гьабизе кколароанин гьединаб лъазаби.\nГьединго 24 февралалда Дагъистаналъул Халкъияб Мажлисалъул президиумалда депутат Эдуард Хидировас абуна ХIажимурад ГIумаров вухиялда бан низам цIунулезухъе хитIаб гьабизе бугилан. Амма гIемерисел депутатаз, хасго спикер Хизри ШихсагIидовас Хидировасул рахъккун гьечIо. Щайин абуни ХIажимурад ГIумаровас цIех-рехалъул идараялде кьураб гIарза гьечIила.


14 азарго дагъистанияс борхана хIеж\n«Дагъистан» РИАялда тIобитIана хIежалъул компанияз хIалтIул хIасил гьабураб данделъи\nЖурналистазул суалазе жавабал кьуна республикаялъул Диниял идарабазулгун бухьенал гьариялъул комитеталъул председателасул заместитель Расул ХIажиевас ва «Марва-тур» ОООялъул генералияв директор Булат Къурбановас.\nИсана, квотаялда рекъон, хIеж борхана 9600 дагъистанияс. ГIаммаб къагIидаялда босани - 14 азарго чияс. ХIежалде гIадамал ине байбихьана 1 августалда, тIадруссун рачIана 8 сентябралда. Амма цо-цояз жидеего гьарулел захIмалъабазул хIакъалъулъги бицана гьез.\n- Масала, цIикIкIараб ригьалъул хараби унел руго хирияб ракьалда хвезейилан. Яги лъимаде ругел руччаби унел руго хирияб ракьалда лъимер гьабизейилан. Щай бичIчIулареб гьезда жидецаго жидеего гIакъуба кьолеб букIин, - ан абуна гьез.\nИсана хIежалда цо гIолохъанчиги хун вуго. Гьев вукъун вуго Маккаялда.\nГьединго данделъиялда бицана хIажизаби-налъулазул, коммуналиял хъулухъазухъ, яги налогал, ялъуни алиментал кьечIого таразул хIакъалъулъги.\n- ЛъикIаб букIинаан гьединазул хIакъалъулъ, хIежалде роржине заман щвараб мехалда гуреб, цо моцIалъгIаги цебе лъазабулебани, - ян абуна данделъиялъул гIахьалчагIаз.\nПрочитано 352 раз\tПоследнее изменение Вторник, 02 октября 2018 10:08\nДругие материалы в этой категории: « ЦIалкIиниб лъим чIоларо\tКъецазул хIасилал »


Россиялъул ТIадегIанаб ва Арбитражалъул диванал цолъила\nРоссиялъул президент Владимир Путиница Пачалихъияб Думаялда цере лъуна Конституциялде гъорлъе журазе кколел цо-цо хиса-басиял. Гьел къабул гьаруни ТIадегIанаб Диванги Арбитражалъул Диванги цолъила. Гьеб бугин низамалъул гуреб – политикияб жигарилан абулеб буго экспертаз.\nЭкономикиял суалазул цIех-рех гьабулеб Россиялъул ТIадегIанаб Арбитражалъул диван букIине ккола улкаялда бищун ритIухъаблъун махIкамалъун.\nПачалихъияб Думаялда цере лъурал хиса-басияз гьеб диваналъул хIалтIи квешаб рахъалдехун сверизабизе бегьула, ян абулеб буго экспертаз.\nАмма тIадтаразул пикру батIияб буго. Гьез абулеб буго гьелдалъун диваналъул хIукмаби швалде швараллъун гьаризе рес бугин. Москваялдаса адвокат Вадим Клюгвант гьелда разияв гьечIо.\nГьесул хIисабалда гьеб жигар гьабун бугин ТIадегIанаб диван президент Владимир Путиние мутIигIлъизабизелъун. Ва гьеб бугин аслияб мурад.\nВадим Клюгвант: «15 соналъ цебе бицен гьабизе кколаан гьаб ищ, ай диваналъул низам бюрократиялъул системалъун гьабизабизе къасд байбихьун букIиналъул, гьабсагIатийн абизе ккола гьелъул халат бахъиналъул.\nГьаб нухалда гIемерал икъбалалги щун руго гъозие. Гьалеха, дида ккола гьеб авал гурин, гьеб бугин байбихьараб иш халат бахъинаби».\nЦере лъурал хиса-басиял къабул гьаруни Путиние тIаде журарал ихтиярал швела, масала Россиялъул регионазда прокурорал тIамизе. ГьабсагIат гьадинаб ихтияр буго Генералияв прокурорасул.\nДумаялда цере лъурал хиса-басиял къабул гьарулаллъун рикIкIине руго гьезие гIоло депутатазул лъабго бутIа гьабун кIиго бутIаялъ ва Федерациялъул Шураялда ункъго бутIа гьабун гьаркьал кьуни лъабго бутIаялъ.\nДумаялъул тIоцевесев вице-спикер Александр Жуковас ва къанунал къабул гьариялъул комитеталъул бетIер Павел Крашенинниковас абулеб буго гьеб суал гьал гIагардисел моцIазда жаниб дадбан рагIалде бахъинабизе бугин.\nГьаб рехсараб суал тIоцебесеб нухалъ Владимир Путиница борхизабуна исана июнь моцIалда Петербургалда букIана экономикаялъул форумалда.\nГьабсагIат ТIадегIанаб Арбитражалъул Диваналъе нухмалъи гьабулеб буго премьер-министр Дмитрий Медведевгун цадахъ цIаларав Антон Ивановас.\nЭкспертаз гьес гьабулеб хIалтIуе гIемер лъикIаб къимат кьун, абулеб буго рехсараб жигар, ай кIиябго Диван цолъизаби – гIакъилаб гуреблъун жидеда бихьулеб бугин. Вадим Клювгантица гьабинаб баян гьабулеб буго.\nВадим Клюгвант: ««Реформа ян абун гьадинаб ишалъул пайдаялъул бицине кколаро, гьеб бичIчIизабизеги рес гьечIо лъилниги. Дирги рахIат хвезабун буго гьелдалъун.\nГьелдаса пайда бугин абизе дидаги кIвеларо. 170 диванчи вугеб ТIадегIанаб диван кин хIалтIилебали - гьеб ва гьединал цогидал суалазе жавабал ратизе ккола».\nЖигараб къагIидаялда суал дандбалеб буго Россиялъул прессалъги. «Ведомости» абулеб газетаялда бахъараб цо макъалаялда абун буго гьелдалъун Кремлалъ гIамал гьабулеб бугин Дмитрий Медведевасул асар дагьлъизабизе.\n«Московский комсомолец» газетаялъул авторазул пикруялда гьеб бугин тIоцебесеб гали, кIиабилеблъун букIине бугин Дмитрий Медведев премьер-министрасул хъулухъалдаса эркен гьави.\n«Гьадинаб кIудияб багьа буго премьер-министр хисиялъе», - ян рекIелъ гIагалигун хъван буго гьеб газетаялда бахъараб макъалаялда. Москваялдаса политикияв цIех-рехчи Владимир Прибыловскияс гьадин мухIкан гьабулеб буго гьеб хIужа.\nВладимир Прибыловский: «Гьадинаб цолъиялъул пайда шакаблъун бихьула. Бихьулеб гьечIо цониги гIакъилаб жо. Аслияб гIиллалъун хIакъикъаталда кадровиял интригаби, хIаял ккола».


Ханал речIчIана, торт речIчIана, щиб речIчIизе бегьулеб хадуб?..\nМоскваялъул полициялда ПАРНАСалъул лидер Михаил Касьяновасде тIадекIанцIиялда нахъ бихьулеб гьечIо гьесул гIумрялъе бугеб кинаб гIаги хIинкъи ва гьеб лъугьа-бахъиналда хурхун рагьулеб гьечIо такъсирияб иш. Низам цIунулез рикIкIунеб буго гьеб хIужжа мустахIикъаб бугин гIицIго административияб ишалъейин.\nТалат къоялъ маркIачIуда Москваялъул централда бугеб рестораналда жал щалали лъаларез оппозицияв политик, ПАРНАС партиялъул лидер Михаил Касьяновасда речIчIун буго торт. Живго политикас инциденталъул хIакъалъулъ бицана гьадин.\nМихаил Касьянов: «Сон маркIачIуда Москваялъул централда ругел рестораназул цоялда диде тIаде кIанцIана баянаб кавказалъулазул акцентгун кIалъалев, нилъеца абухъего, славяназул гуреб куц-мухъалъул кIиго чи.\nГьел диде аскIоре рачIана, гьезул цояс дида торт речIчIана. Гьез хIакъир гьарулел рагIаби абуна ва дие хIинкъиял кьуна».\n«Московский Комсомолец» газеталъ, полициялда базабун, хъвалеб буго, гьеб тIадекIанцIи гьабунин кавказалъулаз 10.30 тIубараб мехалда Охотный Ряд къватIалда бугеб La Bottega Siciliana рестораналдайин. Гьелъулго лъазабиялда рекъон, Касьяновасда цадахъ вукIун вуго гьалмагъ Владимир Логинов.\nВидеокамеразул хъвай-хъвагIаялде балагьун, бихьулеб буго, торт гьел гIадамаз рестораналъул гьуинлъи биччалеб цехалдаса тIадекIанцIи гьабилелда чанго минуталъ цебе босун букIин.\n«Коммерсант» газеталъул журналист Муса Мурадовасе, чачанав хIисабалда, ракIалъе гIолеб гьечIо, гьеб инциденталда чачанал рехсолел рукIин. Аммайин абулеб буго гьес, гьел рехсолел рукIиналъе багьанаби ахираб заманалда гIунги тIокIал рукIанин.\nМуса Мурадов: «Россиялъул информалатаз хъвалеб буго, Касьяновасда торт речIчIарал кIалъалел рукIанин чачан мацIалдайин. Амма рагIаба аби гурони, гьез рачIунел гьечIо кинал гIаги далилал. Амма тIаде кIанцIарал чачанал ругин лъазабиялъги дунги цогидалги тамашалъизарулелги гьечIо. Къадировас Касьянов ишаналде восун вихьизабураб видео лъуна Къадировас лъуна жиндирго Инстаграмалда. Гьеб торт речIчIиялда хурхараб лъугьа-бахъинги гьанже бихьулеб буго история халат бахъунеб букIин хIисабалда».\nГьебго «Московский Комсомолец» газетаялъул лъазабиялда рекъон, гьенире щварал полициялъулаз ккун вуго рестораналда аскIовеххун Чачан республикаялъул лъабго полициялъулав, амма ПАРНАСалъул лидерасда гьел лъан гьечIо. Рестораналъул хIалтIухъабазги лъазабун буго, гьел гIадамал жидеда тIоцере рихьулел ругин.\nИнформалатазда гьанже гIатIидго бицунеб буго, Касьяновасда хурхараб лъугьа-бахъиналда нахъ букIине бегьулин политик хIинкъизавиялъе, гьев рищиязда гIахьаллъиялдаса инкар гьавизе ккезавиялъе ва улка тун къватIиве инавиялъе тIалъиялъ гьабулеб хIалбихьийин.\nМихаил Касьянов: «У, гьеб гьединаб жо букIине бегьула. Сон диде ахIдолев вукIарасул хьвада-чIвадиялде балагьун, гьедин бугин абизе бегьула. Гьев ахIдолев вукIана, мун тушман кколин, дуе Россиялда бакI гьечIин… Гьелде балагьизе бегьула дир политикияб хIаракатчилъи чIезабиялъе гьабулеб гали хIисабалда. ХIакъикъаталдаги гьеб ккола тамихI гьабиялъул дие хIинки кьей, дица гьеб такъсирлъун рикIкIуна».\nОппозицияв политикасда хурхун загьирлъараб ахирисеб инциденталъул хIакъалъулъ Инстаграмалда информациялда гъоркь Чачан республикаялъул нухмалъулев Рамзан Къадировас тун буго «Гьанжеги дунищ?» абураб хъвай-хъвагIай.\nИнтернеталда комментариял гьарулезул цо-цоязул пикруялда, гьеб букIине бегьула дагьалъ цебе Михаил Касьяновги Владимир Кара-Мурзаги ишаналде росарал спецэффект хIалтIизабураб видео Инстанграммалда лъун хадуб багъарараб ахIи-хIуралде Къадировасул реакция.\nЦогидазда оппозициялъулазда хурхун ахираб заманалда загьирлъулел инцидентазда нахъ бихьулеб буго, гIуралъ хIинкъи бугеб тенденция.\nЧIварав оппозицияв политик Борис Немцовасул хъизаналъе кумек гьабулев адвокат Вадим Прохоровас рикIкIунеб буго, жиндирго гара-чIвариялъул хIакъалъулъ лъиданиги ва кибниги лъазабичIев Касьяновасул маршрут лъалеб букIиналъго бихьизабулеб бугин, тIадекIанцIазул хасал хъулухъазулгун бухьен букIине бегьийин. Юристасул пикруялда, жакъа тIадегIанал хъулухъалдаса хIалхьиялде арал гIадамалцин бандитаздаса цIунун гьечIин Россиялдайин.\nГьединаб хIакъикъат бихьулеб мехалда, оппозициялъе гарантияби чIезаризе лъиданиги кIоларин, жубалеб буго интернеталда жидерго пикраби загьир гьарулел цIалдохъабазги.\nМоскваялда вукъана Борис Немцов\nПротесталъул къуват цІикІкІунеб буго\n"Навальный" абураб политикияб хIай\nКъадировас Инстаграммалда гIужие восун вуго Касьянов


Владислав Сурков (квегlиса), гьесул лъади Наталья Дубцова ва Чачанлъиялъул нухмалъулев Къадиров Рамзан, Грозный\nРоссиялъул хIукуматалъул аппараталъул нухмалъулесул ва вице-премьерасул хъулухъалдаса эркен гьавун вуго Владислав Сурков. Гьес гьединго нухмалъи гьабулеб букIана «Сколково» фондалъе кураторлъиги. Сурков нахъе гьавиялъул буюриялда гъоркь гъул басана 8 маялда президент Владимир Путиница. Кремлалъул сайталда кьураб документалда абулеб буго Сурковас гьеб хъулухъ жиндиего бокьун толеб бугилан.\nРоссиялъул президентасул пресс-секретарь Дмитрий Песковас «Интерфаксалъе» абун буго Владислав Сурков нахъе иналъул ва ЦIех-рехалъул комитеталъул официалияв вакил Владимир Маркингун гьесул букIараб рагьараб полемикаялъул щибниги гIахьалаб жо гьечIин.\nГьеб дагIба хурхараб букIана «Сколково» фондалда.\n1 маялда Лондоналъул экономикияб школалда кIалъалаго Сурковас чанго хъачIаб рагIи абун букIана «Сколковоялда» сверун чанго коррупциялъул ишалъул цIех-рех гьабулеб бугеб гьеб комитеталъул рахъалъ. «Сколковоялъул» рахъалъ хехал лъазабиял гьаричIого, къануналде данде кколарел ишал ратани, цин гьелги чIезарун, хадур кIалъаян абураб магIнаялъул калам гьабун букIана гьес.\nЧанго къоялдасан «Известия» газетаялда кьун букIана ЦIех-рехалъул комитеталъул реакция. КъватIисеб улкаялдасан гьединал «кучIдул» ахIи рекIее гIун букIинчIо рехсараб комитеталъе.\nИсана сон байбихьаралдаса «Сколково» фондалъул чанго нухмалъулесда тIад рагьун букIана такъсир гьабиялъул иш. ГIелмияб комплекс цебе тIезабизе биччараб гIарац цоги хIажалъабазе хвезабунин абураб гIайибги гIунтIизабун такъсир гьабиялъул иш рагьун букIана февралалда «Сколковоялъул» финансазул департаменталъул бетIерлъун вукIарав Кирилл Луговцевасда ва фондалъул кумурукгун-финансазул компаниялъул генералияв директор Владимир Хохловасда тIад. Гьезда гIунтIизабулеб буго 24 млн. гъурущ бикъиялъул гIайиб.\nАпрелалда гIемераб гIарац хвезабиялъул гIайибги гIунтIизабун гьединабго иш рагьун букIана «Сколковоялъул» вице-президент Алексея Бельтюковасда тIад. Гьесда гьединго гIунтIизабулеб буго къануналде данде кколареб куцалда Думаялъул депутат Илья Пономаревасухъе лекциязухъ ва гIелмиял хIалтIабазухъ 750 азарго доллар кьеялъул гIайибги.\n«Коммерсант» газетаялъул бетIерав редактор хисулев Глеб Черкасовас абуна Эркенлъи Радиоялъул гIурус хъулухъалъе хIакъикъаталда щиб ккун Сурковас гIарза хъварабали лъалеб гьечIин, амма Сурков вукIанин –бренд. Гьев живгоги вукIанин чи ва жив тараб хъулухъги гьес къувалъизабулаанин. Гьединлъидал, хIукуматалдаса гьев нахъе ин-гьеб бугин гьесул аппараталъулаб къуваталда кьаби щвезабийин. Улкаялда гьединги дагьал ругин политикияб ва экономикияб хIалбихьи бугел гIадамал ва Медведевасул хIукуматалда гьел тIадеги дагьлъулелги ругин рикIкIунеб буго Черкасовас. Гьеб киналъулго Медведевасеги щибго лъикIаб жо бихьулеб гьечIо гьесда.\nГIакълу бугел чагIи хIукуматалдаса нахъе унел ругин. Путинида сверун ругел чагIазул бищунго гIакъилал рукIанин Алексей Кудринги Владислав Сурковги гьанже гьел цогияздалъун хисулел ругин абуна политолог Владимир Прибыловскияс. Гьел рукIанин «Путин.01» проекталъул чагIи Медведев вугониги гьечIониги, Кремлалда Сурков хисарав Вячеслав Володин вугин «Путин. 02» проекталъул чиян рикIкIунеб буго политологас.\nГьесул пикруялда нухмалъиялъул элитабазда рикьел лъугьунеб буго, гьебги аслияб къагIидаялда идеологиялда бараб. Сурковас рахъ кколаанин дагьаб тамахаб политикаялъул, Володиница абуни кьварарал къагIидабазул кколин. Гьеб бугин кверщалие ва финансазе гIоло гьабулеб рагъ. Гьебги тамахаб нухмалъигун пропагандаялдаса кьварарал лъазабияздехун босараб нухин рикIкIунеб буго Прибыловскияс.\nСурков вукIанин Путинил чи ва гьесие бокьун букIанин премьерлъун Медведев вукIине. Медведевасе гьев вукIанин гIагардисев чи, Путиние гьев вукIанин ритIухъав лагъин абуна Прибыловскияс Эркенлъи Радиоялъул гIурус хъулухъалъе.


Байрамалда - байрам, хIалтIуда - хIалтIи\nИнсанасул гIумруялъе коммуналиял шартIазул (газ, ток, хинаб ва цIорораб лъим ва гь. ц.) бугеб кIваралъул бицинего ккеларо. Гъваридго жанире раккани, гьеб ккола кIудияб ва гIатIидаб суал. Гьеб суалалда хурхун нижеца гара-чIвари гьабуна ДРялъул «Госжилинспекция» гIуцIиялъул отделалъул начальник МухIамад МахIмудовасулгун.\n-МухIамад, Ралел бакIазул министерствоялъ ва нужер инспекциялъ тIуралел хъулухъазда гьоркьоб кIудияб батIалъи бугищ?\n- Ралел бакIазул министерствоялъул аслияб хъулухъ ккола мина- карт баялда хурхараб политика республикаялда билълъанхъизаби. Мисалалъе, нилъер гьанир руго бацIцIадаб лъим чIезабиялъул, нухал гьариялъул, школалгун ясли-ахал раялъул, гIумру гьабизе санагIатал шартIал чIезариялъул ва гь. ц. хасал программаби. Министерствоялъ ралагьула гьел тIураялъе подрядчикал, биччала гьелъие гIарац, хал гьабула хIалтIи унеб бугеб куцалъул. Буго хIалтIул цойги рахъ. ГIумру гьабиялъе хIажатал коммуналиял шартIазул (лъим, ток, газ, хинлъи), хIакъаб жо, рукIине ккола гьел хIалтIизариялъул нормативал. Гьел чIезарула министерствоялъ, гьезул расценкаби, тарифал чIезариялъе буго хасаб хъулухъ (Тарифазулаб хъулухъ). Министерствоялде гьоркьобе унеб «Архстройнадзор» гIуцIиялъ хал гьабула киналго гIемертIалаял минаби раялъул.\nНижер буго халгьабиялъул, халкквеялъул хIалтIи, ай нижер хIисабалда рукIуна коммуналиял шартIал тIадаб даражаялда чIезари ва гIемертIалаял минабазул гIаммаб буголъи (подвал, тIох, фасад ва гь.ц.) букIине кколеб хIалалда цIуни. Цойги. Щибаб лъагIелалъ, июль моцIалда хира гьабула коммуналиял шартIазул багьа. Буго жиб-жиб регионалъе бихьизабураб гьелъул бищун тIадегIанаб индекс, исана нилъер гьаниб гьеб букIана 5.2 процент. Гьелдаса тIаде ине бегьуларо багьаби, гьелъул халгьабиги ккола нижер хIалтIи. Жакъа къоялда Дагъистаналда буго бан лъугIараб, гIадамаз жаниб гIумру гьабулеб, амма законалъул тIалабазда рекъон жеги къабул гьабичIеб 400-гIанасеб гIемертIалаяб мина. Мина хIалтIизе биччаялъул акт къабул гьабун хадуб гурони гьединал минаби нижер тIалабалда гъоркье кколаро.\n-Нужехъе рачIунел гIарзазул хаслъи лъагIалил сезоналда бараб букIунищ?\n- Риидал аслиял масъалаби рукIуна цIорораб лъим гьечIолъиялда, гьелъул къуват гIунгутIиялда ва халатккун ток гьечIого хутIиялда хурхарал. Хасало, минаялда хинлъиги жеги кьечIеб заманалда гIадамаз байбихьула токалъул алатал хIалтIизаризе ва гьелда бан гIемерлъула ток гьечIого хутIиялъул хIужаби. Гьебго заманалда, ралел цIадазул ва биунеб гIаздал хIасилалда тIохаз биччала лъим, минабазул ахирал тIалаязда цIикIкIуна гIеккей (гьебго букIуна ихдалги). Кьиндал гIемерисел суалал рукIуна хинлъиялда (отопление) сверухъ. Законалда рекъон рокъоб жаниб 18 градусалдаса дагьаб хинлъи букIине бегьуларо. Дир пикруялда, гьеб битIараб гьечIо, парахатаб рукIа- рахъиналъе 22-24 градусалдаса гIодобегIан хинлъи букIине бегьуларо. Гьелда сверухъги камуларо цо-цо дандеккунгутIаби.\n-Ахираб заманалда цIакъго гIемер бицуна шагьаразул (хасго тахшагьаралъул) тIурарал районал ток гьечIого хутIиялъул, гьекъолеб лъим цIакъго чороклъиялъул.\n- Токалъул гьел масъалаби нилъер гьанир руго церегоялдаса нахъе, гьезда хурхун хъвачIел кагъталги, гьаричIел акталги, гIуцIичIел коммиссиялги хутIун ратиларо, амма хIасил кинго кколеб гьечIо. Гьелъие буго гьадинаб гIилла. Токалъул щибаб трансформаторалъул буго жидерго къуват, гьелда рекъон кьезе (баччизе) кIолеб токалъул къадарги. ГIемерисел трансформаторал руго заман арал (гьел хиси ялъуни цIиял лъей энергетиказда тIаде кколаро, гьеб буго бакIалъулал администрациязул хIалтIи), амма гьезда сверухъ ва аскIор ралелго ралел руго гIемертIалаял минаби. Гьединаб хIал бугебгIан заманалда токалъул рахъалъ низам букIине рес кинго гьечIо. Лъим цебехунги чороклъичIого букIунароан, амма халатккун рарал цIадазул хIасилалда гьеб суал гьал моцIазда цIакъго хIалуцана. Лъел мухIканаб, чIванкъотIараб чороклъи-бацIцIалъи чIезабула Роспотребнадзоралъ, гьелъул хIукмуялда мугъчIвайги гьабун гурони нижеда кIоларо лъел хъулухъаздаса щибниги тIалаб гьабизе. Чорокаб лъехъ гIарац кьезе кколаро, амма гьелъие кьучIлъун рукIине ккола санитариял хъулухъазул хIукму ва нижер идараялъул тIалаб. Исана бищун чорокаб лъим букIана Каспийск ва Избербаш шагьаразда, гьединлъидал, гьел шагьаразда 17 ноябралдаса 23 декабралде щвезегIан бугеб болжалалда гIадамазухъа лъехъ босараб гIарцул гьабизе буго перерасчет.\n-Киналго конторабиги хIалхьиялда ругел январалъул гIодоркъоязда ккани коммуналиял хъулухъазда, гьез чIезарулел шартIазда хурхарал квекIенал, щиб гьабизе кколеб гIадатияв чияс?\n- Киналго контораби гIодор рукIаниги, дуца рехсарал суалал тIуралел хъулухъаз тIубала тIадаб хIалтIи. Гьел киналго гIуцIиязул руго байрамкъоял - гIодоркъоял ратIа рахъичIого хIалтIулел авариязулгун диспетчерлъиялъул хъулухъал. Гьезда хадуб халкквей гьабула нижецаги. Щибаб шагьаралъул администрациялъулги руго гьединал хъулухъал. Нижер гьанибги чIезабун буго сордо-къоялъул дежурство, гьанир рукIуна нижер инспекторал, буго кидаго хIалтIулеб, кIалъай-гIарза хъвалеб телефон (63-09-37). Нагагьлъун гьел къоязда (батIалъи гьечIо цогидал къояздаги) ккани кинаб бугониги лъугьа - бахъин (авария ва гь.ц.), кIалъазе бегьула гьел шартIал чIезарулел гIуцIабазде (горгаз, водоканал ва гь.ц.), гьениб хIасил ккечIони, шагьаралъул номералде ва гьелда цадахъго нижехъеги. Жаваб кьечIого гьединаб гIарз нижеца толаро.\nДругие материалы в этой категории: « ЦIулада кьабураб накъищалъулъ бахчараб гIасру\tЖамгIияталъул масъалаби журналистазулгун дандрана »\n13:36, 22 января 2021, 181\n13:13, 22 января 2021, 168\n13:12, 22 января 2021, 176\n13:11, 22 января 2021, 166\n11:40, 22 января 2021, 188\n11:38, 22 января 2021, 179\n11:37, 22 января 2021, 184\n11:35, 22 января 2021, 182\n10:16, 22 января 2021, 192\n10:11, 22 января 2021, 188


Машгьурав "комбинаторасул" ирсилал\nРоссиялъул тIалъиялъ пачалихъалда ришватчилъиялда данде къеркьеялъе кинал ресал балагьаниги, жибго ришватчилъи тIегьалеб буго. Хасго гьеб тIегьаялъе гIилла хашаб-гIумру яшавилан рикIкIунеб буго цо-цо экспертаз. Шималияб Кавказ ва хасго Дагъистан лъикIаб гуреб гIумру-яшав бугеб бакIги хIисабалде босун, «Эркенлъи» радиоялъул мухбирзабаз цIех-рехал гьарулел руго ришватчилъиялъул батIи-батIиял рахъазул. Ахираб заманалда Дагъистаналда инвалидал гIемерлъиялъулъ ришватчилъиялъул гIаламатал ратун руго.\nРеспубликаялъул медикияб экспертизаялъул нухмалъулев ИсмагIилов БиймухIамадил баяназда рекъон, Дагъистаналда вугин 71 азарго инвалид. Халкъалъул гьоркьохъеб къадаралда данде ккун босани гьел цIакъ гIемер ругилан рикIкIунеб буго гьес. Амма гIемерисел журналистазул ва гIадатиял гIадамазда рекъон, гьезда жаниса ращдаздасаги цIикIкIун чагIи руго сахал. Пачалихъалъ инвалидазе кьолеб пенсия щвеялъул мурадалда гьез гьарулел руго унтун ругилан гьересиял документал. ИсмагIилов БиймухIамадица инвалидазул къадар цIикIкIин бухьинабулеб буго республикаялда хIалтIи гьечIолъиялдаги. ХIалтIи гьечIел чагIи жидер гIумруялъул шартIал лъикIлъизариялъул мурадалда гьеб такъсиралде унел ругилан рикIкIунеб буго гьес.\n«Public Post» сайталъ кьолел баяназда рекъон, Дагъистаналъул прокуратураялда тасдикъ гьабулеб буго гьединал такъсирал ругилан. Хасго гьел гIемер руго гIумру гьабиялъул шартIал захIматал районазда. Гьединаллъун ккола хасго мугIрузул районал. Гьересиял документал ракIарулел хасал къокъаби хIалтIулел руго республикаялда. Гьезул буго лъикIго хIалтIулеб система ва щибаб гьересияб документалъухъ чIезабун буго хасаб багьа, документалъул къиматалъухъ балагьун. ГIадан рокъовги вукIун, гьел чагIазухъе гIарацги кьун валагьун чIезе бегьула пенсия щвезегIан. Прокуратураялъул вакиласул баяназда рекъон, гIарац Хасавюрт ва Дахадаев мухъазда тIатинарун руго цо-цо хъизамал, рокъор чанго чиясе гьересиял документазул кумекалдалъун пенсия чIезабурал.\nЦойги гIажаибаб лъугьа-бахъин ккун буго ЦIумада мухъалда. Гьениб гIумру гьабулел АхIмад ва Умайсат МухIамадоваз бицухъе, гьел официалияб къагIидаялъ ратIалъун руго, амма цадахъ гIумру гьабулеб буго. Документазда рекъон гьел рос-лъади кколаро, амма шаргIияб магьар гьезул буго. РатIалъаралин рикIкIунел эбел-инсуца инкар гьабун буго кIиго лъимадаса ва гьезул тIалаб тIаде босун буго АхIмадил яцалъ. Лъималазе щолеб буго бесдалал хIисабалда гIарац, живго АхIмадица алиментал кьезе кколел руго. Амма гьеб кколеб буго рокъобго цояб чвантиниса цогидалъубе гIарац лъураб гIадаб жойилан бицунеб буго АхIмадица. Гьеб гуреб, рукъалъул щивасе пенсия щолеб буго. Кинабго гIарац данде гьабун рокъобе бачIунеб буго 47 650 гъуруш гIарац.\nУмайсат МухIамадовалъ бицунеб буго жиндир хIалтIизе бакI гьечIин, росасулги сахлъи лъикIаб гьечIин. ХIалтIи гьечIолъиялда бан щолеб гIарацги, лъималазул пособиеги цIакъго дагьаб жо гурони гьечIин, лъимал хьихьизе жидер тIокIаб рес гьечIин къанун хвезабичIого. «Микьго букIараб гIакаги бичун, нижеца лъабгояб тана нижеего. Щвараб гIарац кьуна дие ва кIудияй ясалъе пенсия гьабизе. Хадуб росасегун хутIарал лъималазеги гьабуна»,- ян бицунеб буго гьелъ. АхIмадил пикруялда рекъон, светияб пачалихъалъул къанун хвезабуниги, шаригIаталъ нух кьолеб буго гьединал ишазе, тIокIаб лъимал хьихьизе рес гьечIони. Бугищ ихтияр абураб суал нижеца кьуна гIалимчи Маликов Шамилие.\nМаликов Шамиль: «Гьеб жо бегьуларо исламалда жаниб. Инсанасе тIокIаб батIияб къагIидаялъ квине жо балагьизе рес батичIони, гьижра гьабейин, гочун ун, хIалалаб къагIидаялъ магIишат гьабизе бегьулеб бакIалде айин. Гочизеги рес батичIони, гьаризе бегьула гIадамаздаса вакъуца хвечIого вукIине. Амма гьардейги Аллагьас гьукъараб буго. КIиго нухалъ жеги квине жо бугев чиясе гьардей лъикIаб гьечIо. Дагъистаналда гьедигIан мискинзаби гьечIо. Щайха гьез кIиго-лъабго чиясе гьел гьересиял документал росулел, цо бугониги ракъудаса хвасарлъула гьел. Гьел чагIи руго гIарац къваригIун пачалихъ махсароде кколел чагIи».\nМахIачхъалаялъул социалияб рахъалъ гIадамал цIуниялъул идараялда хIалтIулей Джапарова Маринаца бицунеб буго пачалихъалъ херазе ва инвалидазе кьолеб гIарац цIакъ дагьаб жо гурони гьечIин, гьелъ щивниги хьихьизе рес гьечIин, хасго гIемер лъимал ругеб хъизан. Хашаб социалияб хъулухъалъ тIамулел руго гIадамал къанунал хвезаризеян рикIкIунеб буго гьелъ.


Рукъзал щвезе иргаялда чIарал ветеранал\nрази гьаруна гIарацги кьун\nАфгъанистаналъул рагъул ветераназе мина-рукъалъул суал роцIцIинабизелъун субсидиялъул гIарац кьезе байбихьана гьал къозда. Гьезул щивасе щвезе буго цо миллионгун 171 296 гъурущ. Гьаб сон лъугIилалде гьеб гIарац 190 ветеранасе кьун рагIалде бахъинабизе бугин абуна республикаялъул ЗахIматалъулгун социалияб цебетIеялъул министерствоялъ.\nФедералияб бюджеталдаса гьелъие биччан буго 223 миллион гъурущ. Министерствоялъ бицухъе, рукъ босизе гIарац щварал афгъаналъулазул къадар соналдаса соналде цIикIкIунеб буго. Мисалалъе, 2017 соналда гьеб гIарац щун буго 61 чиясе, 2018 соналда – 29, 2019 соналда – 62 ва гъоркьиса - 85 чиясе.\n2005 соналдаса нахъе иргаялда чIун ругел ветераназе субсидиялъул гIарац кIиго-лъабго соналда жаниб тIубанго кьун рагIалде бахъинабизе ракIалда буго ЗахIматалъулгун социалияб цебетIеялъул министерствоялда.\nДругие материалы в этой категории: « Каспийск-МахIачхъала»: 5 гъурщица хира гьабуна\tМахIачхъалаялъул цIорол кIкIор гьабулеб заводалда махщелчагIи гIолел гьечIо »


Уммат цолъизабурав | Дагъистаниял | Киназего гIаммаб Россия\n«Бо гIуцIулевги – цо чи, бо биххулевги – цо чи»\nХIабиб НурмухIамадовасул хIакъалъулъ гIемер бицуна дунялалъулго информациялъулал алатаз. Гьев ккола Россиялъул тарихалда жаниб речIчIухъанлъиялъул рахъалъ тIоцебе чемпионасул рачел босарав чи. Лъималазги гьесдаса мисал босизе, гьесда релълъараллъун рукIине хIаракат бахъула, хIакимзабазги гьев жидедаго аскIове цIала. ХIатта гьес тIад лъун букIараб, гьелдаса хадуб гIолилазда гьоркьоб ссиялде бачIараб гъалараб тIогъролгицин багьа бахана 2500-3000 гъуршиде. Гьанже гьесул сурат тIад бахъараб ретIелцин букъулеб буго.\nХIабиб гьавуна ЦIумада районалъул Силди росулъ, 1988 cоналъул 20 сентябралда. Макгрегорилгун дандчIвай гьабизегIанги ХIабиб вукIана гьитIинаб къоялдаса нахъе речIчIухъанлъиялъул болъо-къоноялда, мегIели гьоркьоб течIого, цевехун унев чи. Гьаб ахирисеб къецалда гьев бергьинги букIана ракIчIараб хIужа.\nХIабиб жиндирго гьунаргун, батIи-батIиял мацIазда кIалъазе бугеб махщелгун, жиндехунго гIадамазул рокьи бижизабизе бажаригун ваккана Россиялъеги Дагъистаналъеги гьединав бахIарчи хIажат вугеб, киналго гьединав багьадурасухъ ралагьун чIун ругеб заманалда. Гьев нилъер ракьцояв ватиялдаса, узухъда, нилъее дагьабги цIикIкIун рохизе рес щвана. Амма нилъ цогидаздаса ратIарахъизе магIнаялда гуро гьеб абулеб бугеб. Щайгурелъул XIX гIасруялда немцазул анатом, антрополог Иоганн Фридрих Блюменбахил гIелмуялда рекъон нилъ, магIарулалги жанире рачунеб Кавказалъул сипат кколеб буго Европаялъул расаялъул бацIцIадаб тIеллъун. Гьединаб къавмалъул вакил хIисабалда, гьаб заманалда нилъер гIумруялъ ХIабиб вихьизави, гьев нилъер кьеразулъан вахъин буго тарихияб хIужалъун рикIкIине кколеб далил.\nЖакъа къанагIатабцин пачалихъ гьечIо ХIабибил гьунаралъул хIакъалъулъ бицунареб, гьесдехун лъикIаб пикру загьир гьабулареб. Хасго гьелде кIвар буссинабулеб буго бакъбаккул, бусурбабазул улкабаз. Турциялъул президент Эрдогъаница гьесда дандчIвай гьабуна. Дунялалъулго бусурбаби цолъун руго гьеб гьунаралъул кьучIалда. Гьединго Белоруссиялъул президент А. Лукашенкоца В. Путинида баркана ХIабибица дандиясда тIад босараб\nХIабибица дагьал церегIан къояз Африкаялде гьабураб сапаралъги бихьизабулеб буго гьезул къавмалцин гьесдаса чIухIун рукIин. Гьеб кколарищ Дагъистан ва тIолабго Россия гьесул бергьенлъиялдаса рохиялъе гIилла! Дагъистаналъул тарихалда гIемерал рукIана нилъер гIолохъабаз Олимпиадаялдаги дунялалъулго къецаздаги\nгьайбатал бергьенлъаби росиялъул хIужаби. Нилъеда киданиги кIочон толаро ГIали ГIалиевасул, ГIабдулбег Загъаловасул, Мавлет Батировасул, ХIайдарбег ХIайдарбеговасул ва цогидалги спортсменазул цIарал, гьезул гьунарал. Амма ХIабиб ккана гIицIго спорталъулги политикаялъулги вакилзабазул гуреб, бусурбабазул цивилизациялъул бергьенлъиялъул къебедлъун.\nГьесул хьвада-чIвадиялъулъ якъинго бихьулеб буго гьев гIицIго речIчIухъан гуревги, хъизан, тухум, жиндирго ватIан бокьулев инсан вукIин. Гьелъ гьесие рес кьолеб буго гьезул къадру-къимат цIунун, гьездехун жиндирго рокьи загьир гьабун кIалъазе, чIорогоял гIадамазул гIантал бугьтаназдаса гьел цIунизе.\nЖакъа Россиялдаги цо-цо гIадамазул Кавказалдехун, Дагъистаналдехун бугеб бербалагьиялъухъ балагьани, гьеб роцIа-раблъун гьечIо. Гьеб буго политикияб рахъ. Абизе бегьилаан, гьеб ХIабибие хIажатаб жоги гурин, гьев жиндирго спорталъул чIаголъиялда тIад хIалтIулев вукIайилан. Спортсменал политикиял суалазде гьоркьоре лъугьиналъул мисалал цIакъго къанагIатал ругелъулха. Гьедин бугониги, гIадаталдаса борчIараб жо гьабиларин, жиндирго напсги къадруги цIунун, гьеб дир иш гурилан чIолев гьечIо ХIабиб. Гьес цIунулеб буго Россия, Дагъистан, жинца гьабулеб дин, тухумалъул, хъизамалъул ва эбел-инсул къадру. Гьесул гьунаралъ Дагъистаналда сверухъ ракIарун рукIарал кьерхарал накIкIал нахъе рачахъун, гьелъул гьумер гвангъизабулеб буго. Жиндир щибаб гали ХIабибица лъолеб буго ургъун, гIедегIинчIого. Гьединлъидал киназго хIаракат бахъулеб буго гьесул лъикIаб хасияталдаса битIараб пайда босизе. Россиялъул президент В. Путиница Дагъистаналдехун ва нилъер халкъаздехун бугеб рокьи цоги нухалъ бихьизабуна ХIабибилгун ва гьесул эмен ГIабдулманапилгун гьабураб данд-\nКиназдаго лъала, нилъер республикаялъул бетIер В. Васильевасулгун букIараб дандчIваялда гьес ХIабибида жиндир гIакълучилъун чIайилан абураблъи. ХIабибица кьураб жавабги балъголъи гуро — гьес абуна жив ургъилин. Киналго дагъистанияз гьабизе букIарабдай гьедин? Дида ккола гIемерисел, нахъбахъун течIого, гьенирго разилъилаанин. Гьелъги бихьизабулеб буго ХIабибил гIаданлъи, рухIияб бечелъи, чорхолъ хъантIи гьечIолъи ва гьесие эбел-инсулги росдал жамагIаталъулги лъикIаб тарбия щун букIин.\nСоциалиял гьиназухъ халгьабидалги бихьулеб буго гьениб дагъистаниясдехун, динияб рахъалде балагьичIого, гьесдехун ва гьесул умматалдехун рокьи загьир гьабулеб букIин. Пуланав Николай Тепляковас хъвалеб буго:\n«ХIабибица Макгрегорида тIад бергьенлъи босаралдаса нахъе дица Дагъистаналъул тарих цIализе байбихьана ва дир цебе гьеб республикаялдехун букIараб бербалагьи кьучIдасанго лъикIаб рахъалдехун хисана. Дун гIурусав вуго, амма дида лъана Шамил-имам, гьесул муридал щал чагIи кколел рукIаралали. Дица диего рагьана дунялалъул цо бутIа — Дагъистан, гьелъул тIабигIат, берцинал, къуватал, лъикIал гIадамал. Биччанте гьезда гьоркьоб кидаго рекъел букIине», — ян. Жакъа гьеб буго цIакъ кIвар бугеб пикру ва къимат. Щайгурелъул бичIчIизе захIматаб жо буго ХIабибилги Макгрегорилги къец байбихьилалде цебе, цо-цо блогеразул пикруялда рекъон, Ирландиялъул вакиласул гIезегIанго россиялъулазги рахъкколеб букIин. Гьелъ бихьизабулеб буго цо улкаялъул халкъазул цоцалъ гьечIеб гъунки, цолъи. Гьединаб ахIвал-хIал хисизабизе ккани, нилъеца батIи-батIиял халкъазда гьоркьоб гьабизе ккезе буго гIемераб бичIчIикьеялъул хIалтIи. Щайгурелъул, ХI. НурмухIамадовасдехун цо-цо нилъер ватIанцоязул гьечIеб рокьи — гьеб гIицIго гьесдехун жакъа бижараб гуро — гьединабго бербалагьи гьезул букIана Россиялъул спортсменал Федор Емельяненкодехунги, Александр Шлеменкодехунги, цогидаздехунги.\n«ХIабиб» абун гIараб мацIалдаса бачIараб рагIиялъул магIна буго «хирияв», «вокьулев» абураб. Гьев киназего вокьана, гьединаб буго гьесул пиша, гIамал-хасият, тIабигIат. Гьединлъидал гIажаиблъи гьа-бизе ккараб жо гуро гьесие нилъер республикаялъул жамгIияб рахъалъ бищунго тIадегIанаблъун кколеб «Дагъистаналъул халкъияв бахIарчи» абураб цIар кьейги. Щайгурелъул гьев нилъер умматалъул бо гIуцIаразул цояв кколелъул.


Добавил(а): istina от 7-11-2016, 10:53\nБагIарлъун, тIогьиллъун рукIана тIаса пихъ тIагIарал гъутIбузул тIанхал. Роол заманалда гьелгун недегьго шуршудулеб букIараб гьури гьанже ццидахунеб ва хIенчезе лъугьунеб букIана. Гьелъ тIанхал, тIутIун ран, нухазда, хур-ссаналъул ракьанлъабазда тIиритIулел рукIана. Хурзабахъ барщун бугеб цIоросаролъ, бихъизе хилиги гьабун, къватIибе баккун, бакъуде гьим-гьидулеб букIана. БугIа-ролъ хурзабахъа бецун, хIамуз ва гьаказ баччун, росу сверухъе, гьоцIабахъ гьарурал гIаразде буссинабун бугоан. ХIенчолел михъазул чIахIиял тIорал ратулаан гъоркьехун ва тIадехун нухда гIодоре рортун. ТIохазда тIибитIун, тIад наккдал хIурги ккун, бихьулаан хъвалхьун бакъвазе бараб гени-гIеч. Рагъабазул хIубазда далун рихьулаан ражидул, порол, цIоросаролъил гъалал. Кибе бер тIамуниги, гьацIулаб кьер базабун букIана хасалихълъиялъ магъда. Гьединаб беричаб, жибго бечедаб букIиналъ батила хасалихълъиялда меседилабилан абулебги.\nМеседилаб хасалихълъиялъул цо пуланаб къоялъ гьоцIив лалда оцал рацIулев вукIана ХIасан. Ричун гулалгун, гьурщун гьоцIу цIезабун бугеб тIощалида тIасан тIадагьго хъурщун унел рукIана бакIал лулби. Цо-цо лоленалда тIад цо-цо хIетIеги чIун, лъедон унеб мехалъ букIунеб лазат щибха нужеда лъалеб?! Хъар-хъар-хъарилан бакъвараб сум лулбуз гъоркье бачун уна ва къвакIарал мачIуяз хъуризабула. Оцал мутIигIал, гIодоре риччарал ругони, лулбузда тIад гIодовги чIун, гьел рацIизеги бегьула. Машинаялда тIад къогогIан лъикI букIуна гьениб. Машинаялъ мун эхе-эхеде рехула, чIучIадизавула. Лулбузда тIад абуни, гъоркь гамачIги лъун, гIодов чIаниги, тамахго бугилан ккола, бокьани гIедерго рачине бегьула оцал, бокьани хIинцго тезе бегьула. Автор: М. МухIамадов\nГазета №: 44, от 4. 11. 2016 Месяц выхода номера газеты. Например января Год выхода номера газеты. Например 2012г.\nБерал кIвекIарабгIан лъикIлъула канлъиДаруял хурдулХабарХабарКосмонавтазул къоялде


Унсоколо мухъалда кьалул кор боркьун буго » MaгIарухъ - Авар Басмабазул Цолъи\nРагъал ккана Генуб, ХарачIи, Майданское росабалъ\nЦебесеб номералда «Миллаталъ» хъван букIана аскарияз Генуб хасаб операция тIобитIилеб бугилан. Газеталъул иргадулаб номер жанибе кьелалде щварал баяназда рекъон, НАКалъ лъазабуна Генув лъабго изну гьечIого яргъид гIуцIарав чIванилан: ГIабдуллагь Загъулиев, Шамил ГIабдулхIамидов ва Ильяс Камилов. Хасал хъулухъалъул хIалтIухъабазул щугояв чIванин, чангояв лъукъанин, гьезул БТР ва «УРАЛ» транспорт бухIанин бицунеб буго гендерица. Кьвагьа-гIанхъи букIана Майданское ва ХарайчIи росабазда гIагарлъухъ ругел постаздаги.\nГендерил кIиго къокъа\nГендерил жамагIатчагIаз гьадин бицунеб буго хьиндаллъиялда цIияб кьал багъарараб куцалъул хIакъалъулъ: «11 апрелалда радалалдасаго рагъулаб техника бакIаризе байбихьана росдал рагIаллъуда бугеб авалалде. Къад сагIат лъабго тIубаралдаса хадуб гьенисан кIудияб кьвагьи бахъана. 19 марталда МахIачхъалаялда аскIов Семендералда чIванилан рагIизавурав Ибрагьим ХIажидадаевасул къокъа сверун ккун буго доба низам цIунулез. Цинги МухIамад Сулеймановасул («Дагъистан вилаяталъул къади») рохьилаз росулъан речIчIун буго аскариязда».\nМайданское ва ХарачIи постал\nГьебго къоялъул къаси Майданское росдада аскIоб бугеб посталдеги тIадекIанцIи гьабуна изну гьечIого яргъид гIуцIараз. Гьеб кьвагьа-гIанхъиялъул хIасилалда чIварав чи ккечIо, Майданское росдал цо чIобогояб минаялда гулби щун руго. ХарачIи посталдаги кьвагьи лъуна гьеб сордо-къоялда жаниб. Гендерил гIолохъабаз абулеб буго жидер росулъ букIараб рагъулъ чанго аскарияв чIванилан ва лъукъанилан. НАКалъ абуни лъазабуна жидер цо рагъухъан лъукъанилан.\nЧадрал гIолел гьечIо\nАскарияздаги рохьилаздаги гьоркьоб кьалул кор боркьидал, ракълилал гIадамаз Генуб росу тана. Гьезул цо-цоял МахIачхъалаялде, Буйнакскиялде ва цоги шагьараздегун росабалъе гIага-божаразухъе ана. Щуазарго чи вугеб Генуб росдал аслияб халкъ Рихьуни ГЭС балаго гIун бачIараб Заманалъулаб поселокалда буго.\nЛъабнусго чи жанив вукIине бегьулеб лъабкъого чадир бачIанин хIукуматалъ гьенибеян бицана гендерил бегавул АлясагI МухIамадовас. Амма квачараб гьаб заманалда гьел чадразухъе лъугьунев чи гIемер кколев гьечIо, киназего гьел гIолелги гьечIо. «БацIцIадаб ракI» абураб рахIмуяб идараялъ «КаМАЗ» машинаялъ ханжуги цоги нигIматалги щвезаруна гьеб поселокалде. БичIчIулеб жо буго гьеб кумекалъги гIей гьабунгутIи. Цо рокъор анцI-анцI чиги вугин гьенир хIебтIунилан абуна бакIалъул гIадамаз.\nТIахьазда данде рагъ\nРосулъ чIухь балелъул, гIадлу-низам хвезабиялъул хIужабиги руго аскариязул рахъалдасан. Масала, МухIамаднаби ПатахIовас гьадин бицана: «Цеве росдал дибирлъун вукIарав ГъазимухIаммад Абакаровасул рокъореги лъугьун, кинабго къайи-матIах щущазабун буго рагъулаз. ЦIакъго инжит гьабун бугоан гIалимчиясул библиотека. Цо-кIиго граната гьенибги лъун, ун руго аскариял нахъе. Рохьилаздехун щибго бухьен бугев чи гьечIо ГъазимухIаммад».\nАскарияз рукъзабахъа компьютерал ва цоги къайи-цIа бикъулеб бугилан гIарзал руго гендерил. Жидер боцIи-панз низам цIунулез хъвеялъул хIужабиги загьирлъанилан абулеб буго гIадамаз.\nТIоцебесеб къоялъ рагъулаз росдал аслияб мажгиталдаги речIчIулеб букIанилан бицана гендерица. Кавказалъул имамзабаз жаниб какги бараб, кIинусидаса цIикIкIун сон бугеб, некIсияб мажгит ккола гьеб. Араб анкьалда росу чIобоголъидал, мажгиталдасан какги ахIун гьечIо. ГIадамазе росулъе рачIине изну кьолеб букIинчIо аскарияз.\n17 апрелалда НАКалъ баян кьуна гьеб мажгиталъул чIабаралъулъ яргъил нахърател батанилан. Бегавулас абулеб буго гьеб ярагъ-матахI гьениб ункъо-щуго соналъ цебего лъураб гIадаб сурат бугоанилан.\nАхир бихьулеб гьечIо…\nУнсоколо районалъул нухмалъулев Шамил МухIамадов ва гендерил бегавул АлясагI МухIамадов дандчIвана Дагъистаналъул бетIер Рамазан ГIабдулатIиповгун. Президентас гьезда абун буго, хасал тадбирал лъугIизегIан ва гьелдаса хадубги росдал гIадамазе кверчIвай-кумек гьабизе бугилан, социалиябгун экономикияб рахъалъ гьеб районалъул хьиндаллъи цебетIезабиялъеги квербакъилилан.\nЖеги кигIан заманаялъ Генуб хасаб операция халат бахъинебали баян кьолеб гьечIо аскарияз. «Миллаталъ» халккун буго гьеб кIудияб тарихалъул ракьалда лъугьа-бахъунелда хадуб.\n» Американас Авария рагьараб куц\nУнго ч1амизабураб г1акъуба щиб,гьеб росдада т1ад!


ЛъагIалида жаниб 8 бегавуласда тIад такъсиргьабиялъул иш рагьун буго\nГьал къоязда 50 азарго гъурущ ришват тIалаб гьабиялда щаклъи букIун Къасумкент росдал бетIер ккун вуго къуваталъул идарбаз. 2015 соналда Дагъистаналъул цIех-рехалъул идараялъ коррупциялда гъорлъ рукIиналда щаклъи бугев микьго росдал бетIерасда тIад такъсиргьабиялъул иш рагьун букIун буго. Гьезул цохIонигиязе жеги диваналъ хIукмуги къотIун гьечIо.\nРосулъ заманалъулаб базар, ай ярмарка гьабизе теялъухъ 50 азарго гъурущ босарав Къасумкенталъул бегавул Бейдулаев Мурад ккун вукIана, дагьав цевегIан, къанун цIунулез.\nЦебе-цебеги гьес батIи-батIиял багьанаби ратун росулъа гIадамазухъа ришват тIалаб гьабиялъул хIужаби рукIанин, амма гьаб нухалда гурони гьев тIадкквезе щвечIин лъазабулеб буго цIех-рехалъул идараялъ.\nЛъабго къоялъ жанивги тIамун цIех-рех лъугIизегIан рокъов туснахъ гьавун тезе хIукму къотIун буго гьесие диваналъ. Бейдулаевасде гIунтIизабулеб бугеб гIайиб тIадчIезабуни россиялъул къануналда рекъон 10 соналде щвезегIан туснахъ гьавизе бегьула гьев.\nГьединго ришват тIалаб гьабиялъухъ исана гьебго Сулейман-Стал мухъалъул Карчагский росдал бетIер Сефибегов Асланбегги ккун вукIана цIех-рехалъул идараялъул хIалтIухъабаз. Росулъ мина базе бакI кьейилан абун гьебго Карчагскиялдаса чи вачIараб мехалда Сефибеговас гьеб ракь кьуралъухъ 60 азарго гъурущ тIалаб гьабун буго.\nГьедин жиндихъа ришват тIалаб гьабулеб бугин абун гьев чияс гIарза хъван хадуб ккун вукIана гьев Карчагский росдал бетIер, гIемер заман балалдего гьебго рокъов туснахъ гьавизе хIукмуги къотIун къватIиве виччанин гьев, амма гьеб иш жеги ахиралде бахъун гьечIин, цIех-рех гьаб сагIатги унеб бугин лъазабулеб буго Дагъистаналъул цIех-рехалъул идараялъул вакилзабаз.\nГьезул баяназда рекъон цохIо исана гьезул идараялъ Дагъистаналда ришват тIалаб гьабиялда ва коррупциялда гъорлъ рукIиналда щаклъи бугев микьго росдал бегавуласда тIад такъсиргьабиялъул ишал рагьун руго.\nГIемерисеб нухалда цохIо гьеб коррупциялда гъорлъ рукIин гурони, росдал бюджеталъул гIарац бикъи, хIилла-рекIкI ва гьереси документал гьариялда хурхунги такъсиргьабиялъул ишал рагьун руго гьел бегавулзабазда. Гьел ишазул гIемерисезда хурхун цIех-рех лъугIун гьел диваналде кьун ругин, амма гьезул цонигиязе жеги диваналъ хIукму къотIун гьечIин лъазабулеб буго Дагъистаналъул цIех-рехалъул идараялъул хIалтIухъабаз.\nГьединго ахириял саназда хIилла-рекIкI гьабиялъухъ , бюджеталдаса гIарац бикъиялъухъ, хъулухъалдаса букIине кколелдаса цIикIкIун пайда босиялъухъ Дагъистаналъул I0 гIан мухъалъул ва шагьаразул бутIрузда тIадги такъсиргьабиялъул иш рагьун букIана. Гьел киназдаго гьоркьоб диваналъ хIукмуги къотIун Табасаран мухъалъул вукIарав бетIер ШихмухIамадов НурмухIамадил иш гурони рагIалде бахъинчIо.\n2013 соналда Азербайджаналъул гIорхъода ккун вукIана гьев хасал идарабазул хIалтIухъабаз. Гьединго чанго гIайибги гIунтIизабун ккун вукIун, цIех-рех лъугIизегIан къватIиве виччан вукIарав Дербент мухъалъул экс-бетIер Къурбанов Къурбан Азербайджаналде тIурун ун вукIиналъ халкъазда гьоркьосеб цIех-рехалде лъазавун вуго.\nАхираб заманалда гьединго коррупциялъухъ ва бюджеталъул гIемер гIарац бикъиялъухъ ккурал хIакимзабазда гьоркьоб бищунго гIемер ахIи-хIур Дагъистаналъул вице-премьерлъун вукIарав МухIамадхIусен Насрудиновасул ишалада сверун букIанилан абизе бегьула.\nНасрудиновас 2002 соналъ хIилла рекIкIги гьабун гьабун муниципалияб газалъул система бичиялъул гIайиб гIунтIизабулеб буго. Гьелде т1аде ришват босулеб бук1анин абураб г1айбиги г1унт1изабулеб буго гьесде.\nЖивго Насрутдиновасги цебехун чанцIулго лъазабуна жинца Дагъистаналда газ бикъиялда данде рагъ балеб букIанин, гьеб данде кколарез ургъунго жинда данде багъаразибунин гьеб ишилан. Гьесул яц Насрудинова Мадинаца МухIамадхIусение ритIухъаб диван гьабейин, гьесул ихтиярал цIунейилан гьарун Инсанасул Ихтиярал цIунулеб Европаялъул диваналде гIарза хъвазе хIадурулей йигин жийилан бицана «Эркенлъи» радиоялъе.\nГьелъ бицухъе кIиго сонгIан мехалъ халат бахъунеб бугеб гьеб иш жидеего бокьухъин сверизабун бачунеб буго диваналъ ва прокуратураялъ.\nМадина Насрудинова: «Федералияб тIалъиялъул тIадецуялда гъокь унеб буго гьаб сагIатги гьеб иш. Диванчиги тIубан гIайибгIунтIизабулезул рахъалда вуго, гьесухъги щибго гьабун бажарулеб гьечIо. Кире ниж ва нижер адвокатал хъвадараниги гьеб диваналда бугеб ахIвал-хIал хисизабизе кIолеб гьечIо.\nНижер рахъалъ ахIарал нугIзалги, эксперталги цохIонигиял риччалел гьечIо гьез диваналде. ГьанжелъагIан гIунтIизарун рукIарал гIайибазде тIаде гьанже ришватчи вукIанин гьевин абун гIайибги буго гIунтIизабулеб.\nГьабизе кколеб батани гьабеха гьесие диван, амма ритIухъго гьабеха. ГьечIеб гIайибги тIадкъан, лъил-лъилниги заказалда рекъон гьабугеха гьеб иш. Нижеца батIаго кутакаб жо тIалаб гьабулеб гьечIо, нижее къваригIун буго ритIухъаб диван ва цIех-рех.\nЦого рахъалде цIан гьабулеб бугеб гьеб диваналдаса разиял гьечIо ниж, гьез некIого къотIи-къай гьабун батила гьесул ишалда хурхун кинаб хIукму къотIилебалиги».


Парижалда унеб буго ахирисел терактазда хваразул хIурматалда тIобитIулеб марш\nМиллионалдаса цIиккун чи гIахьаллъулев вуго гьаб сагIат Парижалда ахирисел терактазда хваразул хIурматалда тIобитIулеб бугеб маршалда. Улкаялдаго батIи-батIиял шагьаразда тIоритIарал гьединал маршазда гIахьаллъи гьабун буго 700 азаргогIан чияс. Парижалде гьеб акциялда гIахьаллъизе рачIун руго дунялалъул 40-гIан улкаялъул нухмалъулелгун тIадегIанал хъулухъчагIи. Гьезда гьоркьор руго Британиялъул премьер-министр Дэвид Кэмерон, Алманиялъул канцлер Ангела МеркельУкраиналъул президент Петр Порошенко, Израилалъул премьер-министр Биньямин Нетаньяху, Палестиналъул бетIер МахIмуд ГIаббас, Иорданиялъул къирал ГIабдалла II ва гьесул лъади Рания. Гьеб тадбиралде Россиялъул рахъалъан гьенив вуго къватIисел ишазул министр Сергей Лавров, Америкаялъул рахъалдасан-генералияв прокурор Эрик Гьолдер. НОТОялъул Генералияв секретарь Йенс Столтенберг, Еврощураялъул бетIер Дональд Туск, Европарламенталъул нухмалъулев Мартин Шульц, Еврокомиссиялъул бетIер Жан-Клод Юнкерги гIахьаллъулел руго маршалда.\nАкциялда хIинкъигьечIолъи чIезабулеб буго 2200 полицияс ва 1300-гIан аскарияс.\nАза-азар чи гIахьаллъарал акциял тIоритIун рукIана Тулузалда, Орлеаналда, Безансонаялда, Ниццаялда ва цоги шагьаразда.\n7 январалда Парижалда Charlie Hebdo (Шарли Эбдоялдо) сатирияб даптаралде тIадекIанцIи гьабураб мехалда чIван вукIана 12 чи, гьезулги 8яв журналист ва 2яв паолицияв рукIун руго. Лъукъун вуго 11 чи. Гьеб даптаралда рахъун рукIана МухIамад аварагасде карикатураби.\nГьеб тIадекIанцIи гьабиялда щаклъи бугев лъабгояв чIван вукIана рузман къоялда полициялъ тIоритIарал хасал операциязда. Гьанже полициялъ ралагьулел руго гьелгун рекъон хIалтIулел яги гьезие кумек гьабулел рукIарал чагIи.


← ХІариколо росдал бо\n28 июн 2022 19:08 заманалдаса нахъе гьарурал хиса-басиял рихьизаризе\nгI.-м. Хунзахъ мухъ 12:37 +365 M. Omarius БахIс хӀалтӀи (→Демография)\nгI.-м. Хунзахъ мухъ 17:15 −1 M. Omarius БахIс хӀалтӀи (→Карта)\nгI.-м. Хунзахъ мухъ 17:12 0 M. Omarius БахIс хӀалтӀи\nХунзахъ мухъ 17:11 +2666 M. Omarius БахIс хӀалтӀи (→Росаби)\nгI.-м. Хунзахъ мухъ 15:41 +11 539 M. Omarius БахIс хӀалтӀи (→Росаби)\nБосараб бакӀ — «https://av.wikipedia.org/wiki/Хъулухъалъулаб:Хурхинарурал_хиса-басиял/ХІариколо_росдал_бо»


Интернет-годекIан. 20-26 Май\nДагъистаналъул блогосфераялда гьаб анкьалъ гьоркьор лъурал суалал рукIана батIи-батIиял. РукIана республикаялда рукIарал лъугьа-бахъиназда хурхарал, цогидал рукIана кидаго интернет-годекIаналда гьоркьор лъолездаса.\nАхираб заманалда Facebook сайталда гIемер хъвадарулев блогер Василав Василовас бицана дагъистаналъул блогосфераялда рищунго цIикIкIун кIвар кьолел темабазул хIакъалъулъ.\nВасилав Василов: «Бищунго гIемер блогосфераялда гьоркьоб лъолеб тема буго хиджабазул тема. Гьелда тIасан кидаго дагIба ва бахIсал рукIуна ва батIи-батIиял пикраби загьир гьарула гьелда хурхун. КIиабилебги, цIакъго гIемер гьоркьоб лъола республикаялъул хIукуматалда унел ва рукIин бегьулел хиса-басиязул хIакъалъулъ тема.\nтерактЦIехола гIемерисез гьалги долги хIакимзаби щай хъулухъалдаса унарелин. Гьанже гьал кьвагьиязул хIакъалъулъги рукIанаха, гьел кьвагьиял рахъанщинахъе блогосфераялда гIемер гьелъул бицуна. Кин бугониги, бищунго дагъистанияз кIвар кьолеб тема ккола хиджабазул тема. Гьелде кIвар кьоларев чи къанагIатги ватуларо.\nАбула гIемерисез гьеб нилъер гIадат гурин, гIарабиязул добаса бачIараб бугин. Амма нилъеда лъалаха нилъер улбулги, гьезул улбулги кIазги бухьун хьвадулел рукIараллъи.\nЛъай кьеялъул цIияв министр тIамиялъул хIакъалъулъги бицана гIемер. Дида гьев чи лъаларо ва рагIун вукIинчIо. Амма гьанжелъагIан гьесул хIалтIул хал гьабурабго ва специалистазул пикруялъухъ гIенеккарабго ракIалде ккола гьесда гьеб хIалтIи бажарилин.\nГьанже гIатIидго бицине буго гьел киналго суалазул хIакъалъулъ. Анкьил байбихьи ва ахир лъугьана Дагъистаналда бидулаб. Интни къоялъ ва шамат къоялъ МахIачхъалаялда кьвагьи бахъана.\nКIиябго нухалъ къуваталъул идарабазул хIалтIухъабазда данде гьабураб. Итни къоялъ кIиго кьвагьи бахъана Орджоникидзел къотIноб, хвана ункъо полициялъулав ва лъукъана 50-лде гIагарун чи.\nШамат къоялъ кьвагьи бахъана МахIачхъалаялъул централияб майданалда аскIоб. Гьенибго буго жанисел ишазул министерлъиялъул минаги. «Риа Дагестан» сайталъ хъвавухъе, полициялъулазул къокъа бугеб бакIалда аскIой жийго жинцаго кьвагьизаюна 13 маялдаса нахъе араб бакI лъачIого тIагIарай, 25 сон барай ГIалиева Мадина.\nКьвагьиялъул хIасилалда хвана кIиго полициялъул хIалтIухъан ва лъукъана 11 чи, гьезда гъорлъ кIиго лъимерги.\nБлогосфераялда гьей чIужугIадан рокъоса тIагIиналъул хIакъалъулъ хъвалеб букIана чанго къоялъ цебе. Facebook сайталда «Кавказпресс» абураб группаялда лъун букIана гьей кьвагьизе бегьула абураб информация. Жакъа кьвагьи бахъун хадуб блогераз батIи-батIиял пикраби загьир гьарулел руго.\nМухIамаддадаев Амирханил пикруялда рекъон, гьеб ккола къуваталъул идарабазул хIалтIи цIакъ гIодобегIанаб букIин тасдикъ гьабулеб хIужа.\n«МахIачхъала бакьулъ, ХIукуматалъул ва Жанисел ишазул министерлъиялъул минабазда аскIоб гьединаб кьвагьи бахъиялъ бихьулеб буго гьез кинабгIаги хIалтIи гьабун бажарулеб гьечIолъи», - абун хъвалеб буго гьес Facebook сайталда.\n«Чанго къоялъ гьей чIужугIадан кьвагьиялда хIинкъи букIун батани, лъазе кколаан гьей жакъа, школазда ахирисеб цIумур кьабулеб къоялъ кьвагьизе йикIин. Кида къуваталъул идарабаз нилъ цIунизе ругел?» - абун хъвалеб буго цоги блогерас.\n«Кин гьез нилъ цIунилел, жалго жидецаго цIунизе кIолареб мехалъ?»-абун хъвалеб буго Амина Амировалъ. Цо-цо блогераз ахираб заманалда рахъарал кьвагьиял рухьинарулел руго чанго моцIидаса Дагъистаналъул президент вищизе ккеялда. «Кьвагьи гьабулезе бокьун буго президентасул ишал тIуралев Рамазан ГIабдулатIиповасда хIалтIи гьабун бажарулеб гьечIилан», - абун хъвалеб буго блогер Ибрагьим МухIамадовас.\nГьаб анкьалъ Дагъистаналъул лъайкьеялъул министрлъун тIамуна ТIалхIатов Артур. Исана февраль моцIалда хIукуматалъул кабинет цIидасан гIуцIулаго гьев тIамун вукIана гьеб министерлъиялъул нухмалъулесул заместительлъун. Цеве вукIарав министр ГIазизов МухIамадфазил гьеб хъулухъалдаса ватIа гьавуна маялъул къоабилеб къоялъ. Блогосфераялда гIемерисез гьеб лъугьа-бахъиналъе лъикIаб къимат кьолеб букIана.\nГIемерисез, хасго Артур ТIалхIатовасул цере рукIарал студентаз бицунеб букIана гьесул хIакъалъулъ лъай бугев, жигарчилъи цIикIкIарав чи вукIанилан. «Гьесул хIалтIуе къимат кьезе бегьула кIиго моцIидаса, киналго школазда экзаменал лъугIарабго», - абун хъвалеб буго Разият НурмухIамадовалъ.\n«Школазда ва тIадегIанал цIалул идарабазда ришватчилъи тIагIинабуни абизе бегьула гьесда хIалтIи бажарулеб бугилан», - абун хъвалеб буго ГIали ГIалиевас. Амма школазда ришватчилъи лъугIуларо министразда цадахъ гьаниб гIумру гьабулел гIадамалги хисичIони абун хъвалеб буго цоги блогерас.


«Дихъ балагьун вуго » Официальный сайт газеты «ХIакъикъат» («Истина»)\nГлавная » Общество - ЖамгIият » «Дихъ балагьун вуго\n«Дихъ балагьун вуго\nДобавил(а): Musa от 9-04-2013, 18:21\nАхир-къадги Дагъистаналда гIадатияб халкъалде кIвар кьолеб заман бачIанин абизе бегьула. Амма гьеб байбихьараб хIалтIи нухдаго хутIизе гурин хIинкъун буго жамагIат. Нилъер гIумруялда социалиябгун экономикияб рахъ борхизабиялъе ругел ресал рихьизаризе, гьениб гIахьаллъи гьабизе гъира ккараб хIисаб бихьула дандчIварав щивав чиясулъ. Цебе гIадин гуреб, гьанже газеталъул хIалтIухъабаздехун цIикIкIун загьир гьарулел руго гIадамаз жидерго пикраби. Бокьараб росдал годекIанире щвани гIола, гьебсагIат байбихьула республикаялдаги жидерго бакIалдаги гьарулел ругел хIалтIабазул бицине. Гьединаб хIал букIин бихьизабизе кьучI лъураблъун лъугьанилан абизе бегьула "Хьаргаби район" муниципиалияб районалъул бетIер Малачилов Рамазанилгун гьабураб гара-чIвари. - Рамазан, республикаялда ккарал хиса-басиязул хIасилаз хисизабиладай магIарухъ ахIвал-хIал? - Жакъа республикаялда буго гIадатияб халкъалъе лъикIлъи гьабиялде буссараб политика. Хасго магIарухълъиялда гьабулеб магIишат бигьа гьабиялде кIвар кьолеб буго. Гьедин хIалтIи гьабизе тIалаб гьабулеб буго районазул муниципиалиял гIуцIабазул нухмалъулездаса. Республикаялъул цIияб нухмалъиялда лъала магIарухъ гучал завод-фабрикал ран бажарулареблъи. МугIрузул районал церетIезариялъул хасаб программа буго. БакIазда ругел районазул нухмалъулезда тIадаб буго халкъалъе шартIал чIезаризе. Гьебго жо абизе бегьула росабазул бутIрузул цIаралдаги. Гьезухъе кьун буго бюджеталъул жавабчилъи. Районалъул бетIерасухъ хутIараб жо буго гIаммаб нухмалъи гьаби, росабалъ гьабулеб хIалтIуда хадуб хъаравуллъи чIезаби. ГьабсагIат дандчIвалел суалал тIуразаризелъун бюджеталъул бадире балагьун чIани, захIматго букIине буго. Нижер районалда кIвар кьолеб буго рес бугел гIадамазулгун бухьен гьабиялде. Гьезул кумекалдалъун бакIазда хIалтIи гьабизе хIалбихьулеб буго. Росдал магIишаталде кьезе ккола аслияб кIвар. Нижер районалъулги руго хIалтIизаричIого тарал ракьал. Жакъа институтги лъугIун, жив юристлъунги экономистлъунги гурони хIалтIиларин чIезе бегьуларо гIолилав. ГьабсагIат районалда вуго юристлъун цIаларав анцIила щуго гIолохъанчи. Гьезда бичIчIизе ккола заманаялъгIаги жидеца махщел хисизе кколеблъи. Ругел ресаздаса пайда босун хIалтIизе ккола. - Районалъул бюджет къабул гьабулеб райсобраниялъул сессиялда цо-цо депутатаз разилъи гьечIолъи загьир гьабуна гьадингоги мискинаб райбюджеталъул хIисабалдасан райцентралда ясли-ахги Дарада-Мурада спортзалги базе бихьизабун батиялдаса. Федералияб программаялде гьоркьобе ккезабизе рес букIинчIищ гьеб кIиябго суал тIубазаби?\n- ЦохIо росу хутIун букIана районалда спортзал гьечIеб. ХутIараб дарада-мурадисезул жамагIаталъул гIарзги хIисабалде босун, хIукуматалъул программаялъухъ балагьун тани, гьеб иш халатбахъинехъин букIана. Гьединлъидал, тавакал тIамуна Дарада-Мурада спортзал баялъе. Яслиялда сверухъ гIемерал харбал руго. БакIалъулаб телевидениегун ун вукIана балеб бакIалъухъ балагьизе. Квеш ккана гъоб масъала борхараб райсобраниялъул сессиялда дунго вукIинчIолъи. Федералияб программаялде босун букIана Хьаргаби цIияб ясли базе. Гьеб суалгун дун лъабцIул щун вукIана республикаялъул Экономикаялъул министерствоялде ва кIицIул дандчIвана цеве вукIарав президент МухIамадсалам МухIамадовгун. Дица гьесда гьарун букIана райцентралда ясли базе кумек гьабейин, исана тIокIаб хIажатаб жо гьечIин. ТIоцебесеб нухалъги, кIиабизе щвараб мехалъги М. МухIамадовас абуна ясли букIине бугилан. Ахирисеб къоялъ щиб ккарабали лъаларо, гIарац гIолеб гьечIиланги абун, ясли программаялде гьоркьобе босун батичIо. Щай гьедин ккарабилан гьикъидал, гъоркь вукIарав президентас абуна нужерго бюджеталдаса байбихьейила хIалтIи гьабизе, республикаялъул хIисабалдаса гIарац кьелин.\nГьениб бугеб кIиябго ясли-ах рагьаралдаса бан батила 50 сон. Бачун бульдозергун ритIизарун гурони, гьел рукIалиде ккезарун бажарулеб хIалалда гьечIо. Цоги росабалъ гьединаб хIалкъараб хIал гьечIо. Нилъер лъимал кин кваналел ругел, кин гьезие тарбия кьолеб бугеб - гьелъухъ балагьизе ккола. Цо капек кьечIого, бицараб рагIиялда божун цIияб ясли базе бугеб бакIалда гьабун бугеб хIалтIи бихьидал, гIажаиблъун хутIун рукIана киналго. Азаргоялдаса цIикIкIараб КамАЗ ракьул нахъе баччана. Бетон тIезе байбихьун буго. Гьеб рагIалде бахъани, Дагъистаналда букIине гьечIо гьединаб гьайбатаб ясли-ах. - Араб гIасруялъул 70-абилел соназдаго рарал школазулги бицинин. Гьел басралъун руго, хасго басралъун руго хинлъи чIезабулел алатал. Хьаргаби росулъ балеб бугеб Культураялъул кIалгIа банго бахъунеб гьечIо… Гьеб киналъего щиб баян дуца кьелеб?\n- Районалда хъоршоца бараб лъабго школалъ балеб буго 43 сон. ТIад бугеб шифералда хер бижулеб буго. ТIеренлъун, гьелде тIаде чи вахине бегьулеб хIал гьечIо. Турун буго кинабго. Сахал гордал-нуцIби гьечIо. Гьеб рахъалъ бищун квеш буго Къудукь. Щапун бачIунеб къед хIалица чIезабун буго. 50 сон бараб ясли буго КIикIуниб. ГIадада ккезехъин буго гьел къачIазейинги абун харж гьабураб гIарац. Гьединлъидал, гьел цIидасан разе хIисабалде росун руго федералияб программаялда рекъон. Исана август моцIалде лъугIизабизе ккола цIияб Культураялъул кIалгIа. ХутIун руго жанисел хIалтIаби ва гьелда сверухъ бакIал къачIазе. Жакъа кIиго-лъабго бакIалда хутIун, росабалъ ругел клубалги, школалго гIадин, къачIазе кIолареб бакIалде ккун руго. Гьанибги Культураялъул рукъ бугин абун цIаралъе гурони, бюджеталъул гIарцуда рекъон гьел цIидасан ран бажаруларо. - Таманал сонал руго Хьаргаби, МагIлиб росабазул ахал лъалъазе букIараб лъим кьабулел станцияби чIезе таралдаса. ГодекIанир ратарал чIахIиял чагIаз ракIунтун бицана пихъ къабул гьабизелъун Хьаргаби бан букIараб заводалъул. Бачунго щолареб тIабигIияб газалъул. Районалъул бетIерлъун вищулаго, райцентралъул мажгиталде щвезегIан нухда хъил тIезе дуцаго кьун букIараб рагIиялъул… - Цебе букIараб гIадаб хIаракатчилъи гьечIо 1937 соналдаго Хьаргаби бараб пихъил заводалъул. ТIубанго чIун хутIунги гьечIо. Аслияб жо - цIунун буго завод. КъваригIун буго гьениб тIагIел-алат хисизе. Жакъасеб къагIидаялъ гьениб хIалтIи гIуцIизе кколеблъи нижедаги лъала. Гьелда тIад хIалтIулел руго.\nКолхозал-совхозал риххаралдаса насосазул станциябиги рехун тун руго. Гьел руго республикаялъул Мелиорациялъул министерствоялъул балансалда. Амма хIукуматалъ насосаз бухIулеб токалъухъ кьезе гIурабцин гIарац биччалеб гьечIо. КIудиял насосазул станцияби хIалтIизаризе районалъул къуват гьечIо. Кида-къадгIаги гьеб суалалде руссинчIого рес гьечIо. ГьабсагIат ахихъабаз аслияб къагIидаялъ пайда босулеб буго жидерго бугеб ресалдаса. Дида лъалеб кIикъоялда анцIгогIанасеб лъим кьабулеб насос хIалтIулеб буго.\nГаз бачун лъугIизабизе ккола райцентралда жаниб. Цинги гьеб ине ккола КIикIуниб, Курми, МагIлиб… росабалъе. Гьелда сверухъ гIемераб хIалтIи гьабуна ва гьабулеб буго. Амма гьебго заманалда, газ райцентралде ва районалъул росабалъе бачине байбихьаралдаса нахъе дандчIвалел цо-цо ричIчIуларел суалалгун квалквалал камулел гьечIо. Цин хисизе ккана Лавашиса Хьаргабире лъун рукIарал газалъул рогIрал. Гьениб харж гьабизе бихьизабураб гIарац хIакъикъаталъухъ балагьун бикьун батичIо росабазда гьоркьоб. Дица гьелъул хIакъалъулъ хъван букIана республикаялъул хIукуматалъул бетIерасухъе. МухIканаб жаваб щвечIо. ЦIидасан борхизе ккезехъин буго гьебго суал.\nЖакъа Хьаргаби росулъ газ биччаялъул иш бараб буго жамагIаталдаги. Техпаспортал гьаруралъухъ щивав чияс кьезе кколеб буго щуазаралда хадуб гъурущ. Цин цебе гьеб гIарац кьеян организацияги, газ цебе биччай, цинги документал гьарилин гIадамалги руго. Кин букIаниги, гьениб маслихIаталъул нух батизе хIаракат бахъулеб буго.\nИсанагIаги гьеб газалъул хIалтIи рагIалде бахъинабизе хьул буго. ГIарцул суал рукIалиде ккарабго, гьеб иш бигьалъизе буго КIикIуниб, ГIаймакиб росабалъги. Дарада-Мурада росдал гъутаналдеги газ бачине ккола. Гьеб рахъалъ гьабулеб букIараб, амма гъоркьисаго рехун тараб хIалтIи цIигьабизе ккола МагIлиб росулъги.\nДир хIисабалда, районалъул нухмалъиялде вачIунаго избирателазе бицараб хабаралъул рагIалде бахъинчIого хутIизе жо гьечIо. Масала, дида Хьаргаби гурони батичIо КIудияб ВатIанияб рагъул гIахьалчагIазе памятник жаниб гьечIеб райцентр. Гьединлъидал, ракIалда буго, кьун букIараб рагIиялда рекъон, гьаб соналъул ИчIабилеб маялде гьеб бан лъугIизабизе. КъачIазе руго нухалги, тIезе буго хъилги. ГьабсагIат гьединал хIалтIаби унел руго бищунго нухлулазда рекIелъ къан букIараб Хьаргаби - Курми - Гъуниб нухда. - Рамазан, нилъер хабаралъул хIасил гьабулаго, кинал пикрабаз дуе рахIат толареб, мунго хутIараб мехалъ дуца дуего суал кьолищ гьаб районги жамагIаталъул жавабчилъиги кин баччилеб абун?\n- Дунго хутIидал цо минуталъги дир ботIролъа унаро дун нухмалъулевги вуго, гьаб жавабчилъиги буго, дихъ балагьун къоазаргоялдаса цIикIкIун чиги вуго, гьаб жамагIаталъул жавабги кьезе кколин абураб пикру. РакI-ракIалъ абулеб буго: киндай гьаб росдае, гьаб жамагIаталъе, гьав чиясе кумек гьабилеб абун тун батIияб пикру-хиял дир гьечIо.\nАвтор: МухIамад КЪЕБЕДОВАС\nГазета №: 13, от 5 апрель 2013г.\nМаданият цIигьабизе заман къваригIина«Балъгояб» хIакъикъатАх гIезабиялъул цIияб къагIида«ГIолоялъе» гIоло хIалтIиялъ лъикIалде рачунароКурмисанги букIина лъикIаб нух


G8 саммиталъул кΙиабилеб къоялда\nШималияб Ирландиялъул Лох-Эрн шагьаралда кΙиабилеб къоялъ тΙобитΙулеб «кΙудияб микьилабалъул» самммиталда улкабазул лидераз лъазабуна, дунялалъул экономика цебетΙеялъул перспективаби божилъи гьечΙел ругин, Цолъарал штатаз, Евроцолъиялъул улкабаз ва Япониялъ хΙаракат бахъун, рецессиялъул хΙинкъиялъул даража гΙодобе ккезабун букΙанигиян.\nСаммиталъул гΙахьалчагΙазул лъазабиялда абулеб буго, еврозонаялда гьабсагΙатги экономикиял проблемаби хутΙулел ругин, Цолъарал штатазда экономикияб цебетΙей халат бахъунеб бугин, гьелъул жанисеб налъиялъул даража гΙодобе унеб бугин. Амма улкаялъе къваригΙун ругин инвестициялин.\nФорумалъул цогидаб централияб тема ккола Сириялъул конфликт. Гьеб суал гьоркьоб лъураб гара-чΙвари букΙана саммиталъул кулуаразда россиялъул ва америкаялъул президентал Владимир Путинидаги Барак Обамадаги гьоркьоб.\nСириялъул суал гуребги, гьез борхизабуна Кореялъул бащдабчΙинкΙиллъиялда бугеб ахΙвал-хΙалалъул суалги.


Унтула ракI, ссудула черх\nСугъралъ росулъа КIудияб ВатIанияб рагъде ана 300-ялдасаги цIикIкIун чи. Гьезул бащдал гурони тIадги руссинчIо. ГьабсагIаталда нилъгун вуго цо ветеран - 97 сонил ригьалде вахарав ХIажи ГIинчилов. Гьев рагъде ана 1941 соналда ва тIад вуссана 1946 соналда. ТIад вуссун хадув хIалтIана жанисел ишазул органазда, прокуратураялда, батIи-батIиял магIишатиял идарабазда. 1971-1985 соназда вукIана Гъуниб райкомпартиялъул тIоцевесев секретарьлъун. Пенсиялде аралдаса гIемерал соназ гьабуна Росдал магIишаталъул министерствоялъул Ветераназул советалъул председателасул хIалтIи. Бергьенлъиялъул къоялдаса хадув гьесухъе гьоболлъухъе щвана дун.\n- ХIажи, пачалихъалъ ветераназул гьабулеб тIалабалдаса, кьолеб пенсиялдаса рази вугищ мун?\n- Кутакалда вуго. ГIунгутIабиги гIезегIан ратила, амма ветераназдехун бугеб бербалагьи тIадеялдаса тIаде лъикIлъулеб буго. Киналъулго хIисаб гьабун, гьабсагIаталда дие щола 43 азаргогIанасеб гъурущ.\n- ГIолареб жо щибха бугеб?\n- ПатIимат… ПатIимат (ХIажил хъизан, 6 лъимадул эбел) гьечIолъи буго квеш ккараб жо. Сахлъиги дир ригьалда рекъараб букIинаха.\n- Киналго дур ригьцоял-росуцоял, рагъул гIахьалчагIиги цереса ун мунго цохIо хутIун вукIиналъ кинал пикраби гьарулел?\n- Гьел ракIалде щолареб къо букIунаро. Цере чIола чIагоял дозул сипатал, унтула ракI, хасго дунго хутIараб заманалда.\n- КIудияб ВатIанияб рагъ байбихьун букIин киб ва кида дуда лъараб?\n- «Чапаев», «Тринадцатый» абурал рагъул кинабазухъ балагьун гурони, рагъ щибжояли жеги лъазе гIурав чи вукIинчIо дун. Амма росулъ рукIана финазулгун букIараб рагъда, «Хасан» хIоралда ккарал лъугьа-бахъиназда гIахьаллъарал гIолохъаби. ГIемер гIенеккулаан гьез бицунелъухъ, рукIинесел рагъухъаби хIисабалда ниж куцалаан школалъул военруказ. Рагъ байбихьарал къояздаго байбихьана росулъа гIолохъаби армиялде рачине. ГьитIинго вугин абун вачунарого вукIун, гьелде щвезегIан гьеб щиб жоялицин лъаларев дица, гьалмагъас малъун военкоматалде кьуна гIарза ва дун витIана Бакуялъул рагъулаб училищеялде.\n- Кидаха бихьараб тIоцебесеб рагъ, киб лъараб гьелъул «тIагIам»?\n- Училищеялъул курсалги лъугIун, разведкаялъул ротаялъул отделениялъул командир хIисабалда дун ккана Ингушетиялъул Малгобек шагьаралда аскIоб унеб букIараб рагъде. Гьениб лъана гьелъул «тIагIамги».\n- Киб дандчIвараб Бергьенлъиялъул къо?\n- Белоруссиялда вукIарав дун цIализе витIана Москваялде, СССРалда цого-цо букIараб рагъулабгун финансазулаб училищеялде. Гьеб къоялъ дун вукIана училищеялъул байрахъалда аскIов, посталда. Дежурствоялда вукIаго байбихьана бицун божулареб ахIихIур, кьвагьа-гIанхъи. ВачIана офицер ва лъазабуна рагъ лъугIанин, нилъ бергьанин абун. Хадур ниж рачана къватIире, БагIараб Майданалде…\nПрочитано 168 раз\tПоследнее изменение Четверг, 20 мая 2021 15:06\nДругие материалы в этой категории: « Солдатасул кагъат\n19:43, 07 декабря 2021, 84


Россия - Магъриб: Башар Асад гIаммав тушманасде данде цолъиялъе квал-квал хIисабалда\nРоссиялдаги Магърибалдаги, хасго Россиялъул аэроплан бортизабиялда ва Парижалъул вахIшиял терактазда хадуб, жакъа гIаммаб тушман хIисабалда бихьулеб буго ГIагараб Машрикъалда кIудияб территория жиндирго контролалде гъоркье босараб «Исламияб пачалихъ» абураб экстремитсияб гIуцIи. Гьелде данде цадахъ лъугьун къеркьезе квал-квал гьабулеб бугин, Сириялъул президентасде рахъазул бугеб бербалагьиялъин, рикIкIунеб буго гIемерисел экспертаз.\nЦолъарал Штатазул президент Барак Обамаца Россия ахIана Сириялда тIоритIулел жиндирго тадбираздаса инкар гьабиялде. Гьелдаго цадахъ гьес абуна Владимир Путин ахIвал-хIал рукIалиде бачиналъул процессалда кколин конструктивияв партнерин.\nПолитологазул пикруялда, «конструктивиял партнеразда» бажаризе ккола гIаммаб мацI батизе, гIаммаб проблема баккараб мехалда. Гьединаб проблемалъун, ай, тушманлъун кIиябго рахъалда «Исламияб пачалихъ» абураб экстремистияб гIуцIи бухьулеб буго. Щай цинги рахъал цолъуларел, гьелде данде къеркьеялъул мурадалда?\nГьеб суалалъе жавабал кьолел экспертаз абулеб буго, гьелъие аслияб квал-кваллъун кколин Сириялъул президент Башар Асадиде рахъазул бугеб бербалагьийин.\nЦолъарал Штатаздаги Европаялъул улкабаздаги гьев вихьулев гьечIо Сириялъул нухмалъи гьабизе ихтияр бугеб фигура хIисабалда, гьес улкаялда авторитарияб режим гIуцIун букIиналда бан. Магърибалда Башар Асад вихьулев вуго Саддам, ХIусен, Муаммар Каддафи, Ким Чэн Ын ва гьездаго релъарал чIагоялги хваралги лидеразул сияхIалда гъорлъ ва рикIкIунеб буго гьес президентасул хъулухъ тезе кколин.\nМоскваялъ, гIагсалда гьесул рахъ кколеб буго ва рикIкIунеб буго, Башар Асадил къисматалда хурхараб хIукму гIицIго Сириялъул халкъалъ гьабизе кколин.\nI4 ноябралда Венаялда Сириялъул суалалда сверун рукIарал кIалъаязда гьоркьоб лъолеб букIана гьесда хурхараб суалги.\nРоссиялъул къватIисел ишазул министр Сергей Лавровасул лъазабиялда рекъон, Россиялъул, Цолъарал Штатазул, Цолъарал миллатазул гIуцIиялъул, Франциялъул, Британиялъул, Германиялъул, СагIудиязул ГIарабиялъул, Туркиялъул, Ираналъул ва халкъаздагьоркьосел цо-цо гIуцIиязул вакильзаби гIахьаллъарал кIалъа-басаязда, бажарун гьечIо Башар Асадида хурхун цо пикруялде рачIине.\nАмма гьеб данделъиялъул гIахьалчагIаз мухIканлъизабун буго бащдаб соналда жаниб Сириялъул заманалъулаб хIукумат гIуцIиялъул график.\n«Исламияб пачалихъ» гIуцIиялде данде къеркьеялъул халкъаздагьоркьосеб коалиция гIуцIиялъул суал борхизабулеб мехалда, Россиялъ Магърибалдаса тIалаб гьабулеб буго Башар Асад хъулухъалдаса нахъе иналъул суал борхизабичIого тей.\nСергей Лавров: «Дир пикруялда, гьанже кинабгIаги щаклъи гьечIо, террористазде данде къеркьеялъе цолъиялъул суалда цереккунисел шартIал лъей данде кколеб жо гьечIеблъиялда бан. Терористал ккола «Исламияб пачалихъ». Исламиябги гьеб кинниги гьечIо. Гьеб гIуцIи пачалихъалде буссине биччангутIи ккола нилъер гIаммаб масъалаги».\nГьединаб лъазаби Россиялъул къватIисел ишазул министр Сергей Лавровас гьабуна I8 ноябралда. Гьесулго рагIабазда, Парижалда гьарурал терактазда ва Россиялъул аэропланалъул катастрофаялда хадуб, Магърибалъул позициялда ккана хиса-басиял. Гьес жубана, жиндир хьул бугин Сириялда хурхараб проблема гьоркьоб лъолеб мехалда Башар Асадил суал хьибилалда тезе букIиналъулин.\nАрбагI къоялда Цолъарал Штатазул президент Барак Обамаца лъазабуна, жиндие бокьизе букIанин, Россиялъ жиндирго кIвар Сириялъул талъиялъул рахъ кквеялдаса террористияб «Исламияб пачалихъ» гIуцIиялде данде къеркьеялде буссинабунийин. Гьесулго рагIабазда, гьес гьеб суал гьоркьоб лъезе буго Россиялъул президент Владимир Путинильгун.\nСергей Лавровас Сириялъул оппозиция ахIулеб буго кIалъа-басаязе делегация хIадуриялде\nВенаялда Сириялда хурхун кIалъа-ралъаязда хIасил кьун буго\nА. Бортников: "Гьеб теракт букIиналда ракI чIараб буго"\nСирия хIадураб буго конфликт рагIалде бахъинабиялъул мурадалда тIоритIизесел кIалъа-басаязда гIахьаллъизе


"Тукабазул рагъ" халат бахъунеб буго\n8 ноябралда МахIачхъалаялда цIидасан кьвагьи бахъинабуна кванил нигIматал ва гIаракъи бичулеб тукада. Гьедин къадаралде щвана тукадул хъаравулги, лъукъана цоги чиги.\nГьенир аскIоса гIебеде ричарулел гIадамаз бицухъе, хъахIаб «Приора» машинаялда вачIун цояс кьвагьун буго хъаравуласде, цинги тукада жанибе къвачIаги рехун цевеса тIагIун вуго. Гьев чи вахъун рагIула тукада сверун лъурал видеокамерабаз.\n«Гастроном 24» абураб гьеб тукада бичулеб букIун буго гIаракъиги чагъирги. Гьелъул бетIергьаналда лъазабун букIун рагIула гьекъолел жал ричугеян. Гьедин цоцIул тукаде кьвагьдон рукIун руго. Цинги исана августалда кьвагьиги бахъинабун букIун буго. Анкь бана МахIачхъалаялда цойги тукен кьвагьизабун. Гьеб ккана гьаб цояб кьвагьи бахъараб тукадаса рикIкIад гьечIого, Дахадаевасул къотIноб.\nГьединал хIужаби гIемер кколел руго ахираб заманалда Дагъистаналда. Гьелъие кIиго батIияб гIилла рехсолеб буго. Мисалалъе, абулеб буго диниял рикьалабаз хIарамаблъун рикIкIунеб бугелъулин гьекъолеб жо, гьедин гьукъулеб бугин тукабазда гIаракъи-чагъир бичизе. Гьебги хIалае ккун рохьор рахчарал хъачагъаз магъалаби лъолел руго гьединал тукабазул бетIергьабазда. Амма гьел магъалаби кьунани бегьулебищин гIаракъи бичизеян бетIер кIибикIулеб буго цо-цояз. Буго гьединго конкуренциялъул гIиллаги. Гьеб кIиябго пикруялда тIад рекъолев вуго Дагъистаналдаса журналист Муса Мусаев. Амма 8 ноябралда кьвагьизабураб тукадул бетIергьаналдаса тIалаб гьабулеб жо цойги бугин.\nМуса Мусаев: «Тукадул бетIергьаналда абулеб рагIула гьениса нахъе айин».\nДахадаевасул къотIноб кьвагьизабураб тукада аскIоса гIебеде ругел минабазул бетIергьабздаги абулеб бугила гьединго. Лъиеялиго къваригIун рагIула гьел бакIазда кIудиял, гIемертIалаял минаби разе.\nШагьаралъул мэрлъун Амиров вугеб мехалда республикаялда гьарулел рукIарал кьвагьиял гьесул цIаралдаги хурхинарулаан цо-цояз. Гьев гьанже туснахъ гьавун вуго.\nБицен гьабулел кьвагьа-гIанхъиязе гIилла гьадин бихьулеб буго цеве низам цIунулел идарабазда хIалтIулев вукIарав МухIамаднабиев Ибрагьимида.\nМухIамаднабиев Ибрагьим: «Гьал кьвагьа-гIанхъиял ккей рецIел боси батилин хIисаб гьабулеб буго дица, амма гьедин ракIалде ккезеги бокьун гьечIо. Щайин абуни Амиров гьаниса нахъе аралдаса гьесул бицунеб жоги дагьаб буго, халкъалда бичIчIулеб жоги дагьаб буго, гьев нахъвуссун виччалев рагIулин абулел чагIиги чанги руго… Гьав президентас гьарулел ругел лъикIал ишазда тIад рахъу чIвазе, гьев сурун вихьизе гIоло гьарулел жалдайин ккколеб буго».\n8 ноябралда МахIачхъалаялда тукен кьвагьизабурав чи хъахIаб «Приораялдаги» рекIун анин абулеб бугелъул, полициялъ гьеб машинаялде кьолеб буго гьанже кIвар. Гьелъул номералги 460 кколел руго.


ДакIний личIансса мажлис\nЧIяйннал Культуралул къатлуву хьунни ДР-лул Конституциялул кьинилун хас дурсса тяхъашиву. Ва байран дачин дурну бия Культуралул къатлул хъунмур Алхасова СалихIат.\nВанил бувсуна байрандалул чIиви-хъунсса тарихрая, яла халкьуннал аьдатру ккаккан дуруна оьрчI-душваврал. Ми аьдатирттавух дия: «ЧIиви оьрчI гьуркку уллай, санна даву», «Янна дуруххаву», «Урша бищаву», «Ппал дюххаву», «Зукка ритаву», «НувцIи бищаву», «Хъувухъу баву», «Усру дакьин даву». Балайрду увкуна: Алхасова СалихIатлул, Маммадиева ПатIиматлул, Айдаева ПатIиматлул, МахIмудова Марияннул, Айдаева Марияннул. КъавтIавуртту ккаккан дуруна «ЧIяйри душ» тIисса оьрчIал ансамбльданул. ХIасил, дакIний личIансса хьуна Конституциялул кьинилун хас дурсса тяхъашиву.\nСледующая публикация Вил оьрму жун эбратранссар\nПредыдущая публикация Марафондалул бачIи манзил


«ФСИН Pismo»-туснахъазде СМС\nРоссиялъул тIамихI тIубазабиялда сверун федералияб хъулухъалъ риччан руго смартфоназе тIадеги хъулухъ. Гьез рес кьола туснахъазда жанир тIамун ругезе кагътал, суратал ва хIатта кванил-нигIаматал ритIизе. Туснахъалъул хIалтIухъабаз абулеб буго дунялалда тIокIаб кибниги гьечIин гьединаб хъулухъин.\nРоссиялъул туснахъалда нужер гIагарав яги нужее вокьулев чи вугони ва гьесул хIал цIехезе яги сурат битIизе нужее бокьун бугони гьанже буго гьединаб рес.\nРоссиялъул тIамихI тIубазабиялда сверун федералияб хъулухъалъ гьаб моцIалда къватIибе биччан руго смартфоназе тIадеги хъулухъ. Гьездасан рес буго туснахъазда тIамун ругезде лъазаби, кагъат хъвазе яги сурат битIизе.\nТуснахъазул цензураялъ хал гьабун хадуб, кагътидеги босун, лъабго коялъул болжалалда жаниб кьолеб буго гьеб жанир тIамуразухъе.\nМоскваялъул №5 цIех-рехалъул изоляторалъул хIалтIухъан Александр Полькиница абун буго РИА-Новости агентлъиялъе дунялалда тIокIаб кибниги гьединаб хъулухъ гьечIилан. ТIамчил цо гьумералда хъвараб яги 1000-гIан ишара бугеб кагъат яги цо сурат кьолеб буго жанив тIамурасухъе цо долларалъухъ.\nГьеб хъулухъалде цIар буго «ФСИН Pismo». Гьеб хIалтIула Android смартфоназда. Гьанжеялде гьенисан битIун буго 180.000 лъазаби.\nФСИН Pismoялъул буго россиялъул почалъулалда релъараб логотип. ТIоцебе гьелъул хIалбихьи гьабулеб букIана Санкт-Петербургалъул «Кресты» абулеб туснахъалдаги Москваялъул «Водник» абулеб цIех-рехалъул изоляторалдаги.\nКIватIичIого гьеб хъулухъ хIалтIизе буго улкаялда ругел киналго туснахъазда.\nГьединаб пикру бижун буго 2008 соналдаго. Гьеб мехалда кагътал рачIунел рукIун руго компьюторалде. Полькиница бицана, гьеб мехалда жидеда бихьанин кагътазул 30 процент телефоназдасан рачIунел рукIин ва гьеб пикруги гьеб мехалда бижун букIанин.\n"ФСИН Pismo" абулеб хъулухъалъул кумекалда жанир тIамуразде кагъат хъвазе гурониги гьезие кванил-нигIматал росун ритIизеги бегьулеб буго.


Апанни Къапиев – оьрус мазрайсса литературалул рувхIанийсса ирс-ххазинар\nАвтор: Патимат Рамазанова · 22.11.2021\nКкавкказуллал чичултрал творчество дунияллул литературалул гъунттуйн дуккан дуваву мурадрай тамансса давуртту дюрхъуну дуллалисса шаэр, публицист, критик, Аьрасатнал Чичултрал союзрал Дагъусттанналмур отделениялул хъунмур ва Ккавкказуллал чичултрал къатлул вице-президент Миясат Муслимовал сипталийну ва хIарачатрайну Дагъусттаннай дунни ххуйсса даву. Дурунни Къапиевлул цIанийсса таржумачитурал конкурс «Резьба по камню». Шиккува кIицI лаган, ва конкурсращал архIал, вава Миясат Муслимовал хIарачатрайну, хьунни цамургу конкурс: СалихI Гуртуевлул цIанийсса Аьрасатнал поэзиялул конкурс «Есть родина – а значит, счастье есть».\nКонкурсирттай гьурттушинна дунни цайми регионнаясса ва хIатта кьатIаллил билаятирттаясса шаэртурал ва таржумачитурал.\nАьралий журналист, шаэр, чичу, таржумачи Апанни Къапиев щалвагу Аьрасатнал оьрус мазрайсса литературалул рувхIанийсса ирс-ххазинар. Ва батIлай ва цачIун буллай ивкIссар литературалул гужру. Дагъусттаннал Чичултрал союзрал хъунама МахIаммад АхIмадовлул увкусса куццуй: «Апанни Къапиев къаивкIссания, Дагъусттаннал литературалуву чIярусса цIарду къадикIантIиссия». Гьамин, Апанни Къапиевлул конкурс барачат хьунур лакрал чичултралми произведенияртту оьрус мазрайн таржума бувансса хIалу дагьссагу. КIицI лаганну конкурсрай хьхьичIунсса кIану бувгьушиву лакрал чичултрал, Ссугъури Увайсовлул ва Алексей ХIажиевлул, назмурду оьрус мазрайн дурцусса таржумачи, Къазаннаясса Галина Булатовал.\nКонкурс лавайсса даражалий гьаншиврул кабакьу бунни Мариян Илиясовал цIанийсса «Дараччи» фондралгу, дакI цIуцIаву дусса лакрал интеллигенциялул вакилтуралгу. «ТIайламур бусан, ттул ттулвагу хиял буссия Апанни Къапиевлул цIаницIун дархIусса, ванал цIанил кьимат бюхттулну бушиву ккаккан бувансса даву дуван. Миясат Муслимовал мукунсса даву дуллалисса хавар шайхту, барчаллагьрай хIала бувхру жугу. ДакIнийхтуну барчаллагьрай буру проектран кумаг бувсса вакилтурайн: Марат ва Марис Илиясовхъайн, Зиябуттин ХIажимирзаевлуйн. Барчаллагьри чIарав бавцIусса «Дараччилул» душваврангу: Качар ХIусайнаеван, Жанна Абуеван, Асият Буттаеван, Аьжа АьбдурахIманован, Тарият Къапиеван, Сарижат Ттаттаеван. Мукунма конкурсраву ххув хьуминнайн ва жюрилуйн хъамалу оьвкусса «Инт» кафелул хъунмур Саидат Кьурбановайн, хъамаллуран Дарбант шагьру ккаккан бувсса гид Тамара Закарьяевайн. ЛичIинува барчаллагьрай буру «Дараччилул» даврин кьимат бивщусса Дагъусттаннал культуралул министр Зарема Буттаевайнгу», — т1ий бур «Дараччи» фондрал хъунмур Гульшан Хасаева.\nХхи буванна, Аьрасатнал халкьуннал культура, литература гьаз дуван Миясат Муслимовал буллалисса хIарачат архIала халкьуннал дянивсса дусшиву цIакь даву мурадрайссагу хъанахъишиву. Ва ялагу, гьарцагу миллатрал литература щалвагу Аьрасатнал ва дунияллул литературалул хъус хъанай духьувкун, ххуйрихха лакралгу, къалакралгу литературалия Аьрасатнал агьулданун хавар бунугу.\nЛякьлуву бусса хъаннин нигьачIаву хъуннасса дур ковидрая\nСледующая публикация «Хъамитайпалул бакIрал ххуйшивугу Заннал буллусса гьунарди»\nПредыдущая публикация В Буйнакске прошла сельскохозяйственная ярмарка


Гьединго хабар буго клубалъул хважаин, Дагъистаналдаса олигарх Сулейман Керимовас Анжиялдаса дагь-дагьккун инкар гьабулеб бугиланги. Уяб букIине бегьулищ гьеб хабар ва кинаб ккезе бегьулеб гIагараб заманалда МахIачхъалаялъул футболалъул клубалъул къисматали лъазе къасд гьабуна нижеца.\nЮрий Семин «Анжиялъул» бетIерав тренерлъун тIамун вукIана исана риидал 18 июналда. Гьелде щвезегIан гьес нухмалъи гьабулеб букIана «Мордовия» абураб Россиялъул футболалъул клубалъе. Алияб куцалда Семин лъалаан Москваялъул Локомотив абураб клубалъул бетIерав тренерлъун. Гьеб командаялъе гIемерал соназ нухмалъи гьабуна гьес ва гьев бетIерав тренерлъун вугеб мехалъ чанги батIи-батIиял турниразда бергьенлъиги босун букIана гьелъ.\nАнжиялъул бетIерав тренерлъун гьев тIамулеб мехалъги гIемерисезул пикру букIана гьес МахIачхъалаялъул клубги кIудияб даражаялде бахинабилан абун. Амма гьезул анищал хIорлъанин абизе бегьула жакъа, щайгурелъул премьер лигаялде нахъбуссаралдаса «Анжиялда» цо гурони бергьенлъи босизе кIвечIо, рокъоб, Каспийскаялда бугеб Анжи-Аренаялда тIоритIарал хIаязда абуни Анжиялъ цониги бергьенлъи босичIо.\nХIасил-калам 29 сентябралда МахIачхъалялъул клубалъ лъазабуна Анжиялъул бетIерав тренер Юрий Семин гьеб хъулухъалдаса нахъе унев вугилан, гьенибго гьез тIаде жубана гьеб хIукму кIиябго рахъги разилъун гьабураб бугилан.\nФутбол бокьулезулги, гьелдехун кIудияб гъира гьечIелги дагъистаниязул суал бижулеб буго щибха букIараб Семин нахъе иналъе бищун кIудияб гIиллаян? Команда цебехун бачине гьесул бажари гIечIолъийиш гьелъул магIна кколеб?\n«Эркенлъи» радиоялъ цIех-рех гьабурал, «Анжиялъул» хIаязда хадуб гьоркьоб къотIичIого халкколел цо-цо дагъистаниязул пикруялда рекъон, Юрий Семинил щибниги гIайиб ккун гьечIо «Анжи» гьедин тIатIалаго къеялъе. ГIайибги хатIаги бугин жибго клублада, ай гьелъул хIалел футболистаздаян абулеб буго гьез. Мисалалъе гьадинан бицунеб буго Эркенлъи радиоялъе, Анжиялъул цониги хIай гьоркьоса биччаларев МахIачхъалаялдаса Халитов Сиражудиница.\nХалитов Сиражудин: «Юрий Семин лъикIав тренер ккола, гьесда бараб жо гьениб букIинчIо. Команда лъикI хIалеб букIинчIо. Гьенире ракIарун руго цоялдаса цоял хашал футболистал ва дида кколеб буго Семинидасаги лъикIав тренер гьениве вачаниги гьесдаги щибниги гьабизе кIвезе гьечIилан».\nЮрий Семин Анжиялъул тренасул хъулухъалдаса гIодов чIолев вугилан абураб хабар къватIибе лъалелде чанго къоялъ цебе хабар баккун букIана гьединго клубалъул хважаин, дагъистанияв Сулейман Керимовас дагь-дагьккун Анжиялдаса квер босулеб бугилан, дагьабги бичIчIуледухъ абуни Керимовасда ракIалда рагIулин тIубанго клубалдаса инкар гьабизеян. Уяб букIине рес бугиш гьеб хабарали «Эркенлъи» радиоялъе бицунеб буго, футболги гьелда сверухъ лъугьунебщинабги рагIа-ракьанде щун бичIчIулев ва лъалев МахIачхъалаялдаса Темиркъаев Ильясица.\nИльяс Темиркъаев: «Киназдаго ккун букIана премьер-лигаялде нахъбуссун хадуб кIиго соналъ цере рукIаралго гIадал кIудияб даражаялъул футболисталги росизе ратилин гьанже Анжиялде ва гьеб дагь-дагьккун цебе инилан.\nАмма Европаялъулаб даражаялъулцин гурел, Россиялъул клубаздасаги гьунар бугел футболистал рачIинчIо Анжиялде ва рокъор тIоритIулел хIаяздацин бергьинеги кIвечIо гьелда. Гьединлъидал дида кколеб буго Керимовас дагь-дагьккун Анжиялдаса инкар гьабулеб бугин абураб хабаралда жанибги цо кьучI букIине бегьулилан.\nГьеб гуребги гъоба цо гьадинаб гIунгутIиги буго. Гьанже Россиялъул киналго клубазда билъинабулеб буго финансовияб фэйр-плэй абураб программа. Гьеб сабаблъун кIун батизеги бегьуларо командаялде цIиял гIолохъаби росизе. Ратизе бегьула цогидал гIиллабиги. Гьеб гуребги гьанже экономикаялъе захIматаб заман бачIун буго. Жиндирго бизнесалда кIудиял квал-квалал дандчIвалел рукIиналъги чIалгIун батизеги бегьула Керимовасда «Анжи».\nГьаниб дагьаб баян гьабизе ккола Ильясица бицунеб буго финансовияб фэйр-плей абураб жоялъул магIна. Гьане киналниги Россиялъул футболалъул клубазда тIадаб рагIула лъагIалида жаниб клубалъ харж гьабурабги, гьелъие хайиралъе щварабги гIарац бащадаб роцада чIезабизе.\nГьеб масъала гIумруялде бахъинабизе захIмалъизе бугин Анжиялъеян рикIкIунеб буго Ильясица. Кинаб букIине бегьулеб гьалдаса хадуб Анжиялъул къисмат бажаризе бугиш гьелде цебе букIараб борхалъиялде бахинеян гьикъидал гьадин бицана Ильяс Темиркъаевас.\nИльяс Темиркъаев: «Цебе букIараб даражаялде Анжи гIагараб заманалда бахинилан абизе дида кIоларо. Гьаб соналда мухIканго лъугьонаро гьеб иш. ТIоцебесеб ирграялда цо лъабго лъикIав, цеветIурав футболист хIажалъула Анжиялъе гьеб даражаялде бахине ккани. ГьабсагIатин абуни гьенир хIалел руго гIолохъанал, амма лъикIаб хIалбихьи гьечIел гIолохъаби.\nАнжиялда гьабсагIат цебечIараб масъала буго премьер-лигаялдаса нахъе инчIого гьениб жидерго бакI щула гьабизе кIвей. Гьелдаса хадуб пикру гьабизе бегьила бергьенлъабазулги, турниралъул сияхIалъул цебесеб кьерде рорчIизе хIаракат бахъиялъулги».\nГьабсагIат Анжи буго футболалъул турниразул сияхIалъул 16-абилеб бакIалда. Гьеб ккола аххадаса байбихьун кIиабилеб бакI.


КИН РУГЕЛ НУЖ, ХАРАБИ? - 30 Января 2016 - Хунзахская Газета "Сельский труженик, Росдал захIматчи"\nГлавная » 2016 » Январь » 30 » КИН РУГЕЛ НУЖ, ХАРАБИ?\nГ1олохъанаб г1елалда рак1алде ккола г1иц1го жидерго гурого рук1унарин г1умруялъул зах1малъабиян. Ригь аразул гьел жеги ц1ик1к1ун рук1унел руго. Гьел къезаризеги гьезие г1емерго зах1малъулеб буго. Жакъа г1енеккизинха гьезул цо-цоязухъ.\nДунги дир бет1ергьанчиги ц1акъ цоцазе хириял г1адамал рук1ана. Г1езавулев вук1ана нижеца, нижер рокьиялъе нуг1лъун кколев цо васги. Анлъго сон васас т1убараб заман бук1ана, авариялдеги ккун хвана дир бет1ергьанчи. Хут1ана дунги дир цох1о вугев васги. Ниж к1иялго ц1акъ цоцаде ругьунал рук1ана. Цадахъ дарсал гьарулаан, цадахъ тира-сверизе унаан. Школалда ккарал лъугьа-бахъиназул васас дида бицунаан, х1алт1уда ругел церет1еязул дица гьесдаги бицунаан. Цоцаде рокьигун, цоцазде адабгун арал лъач1ого соналги ун, васас школа лъуг1изабуна ва хадуб ц1ализе ана. Институталде занятиялде иналдеги, т1ад вуссун хадубги, вегилалде цевеги вас дихъе к1алъалаан дир х1ал-х1укму ц1ехон. Гьесул к1алъаялдаса хадуб гурого, дида гьуинаб макьуялда кьижизеги к1олароан. Гъира бук1ана институтги лъуг1ун вас рокъове вач1ине, гьесие ч1ужу ячине, гьесул лъимер кодобе бачине. Ч1ужу ячана, амма гьей ккана ц1акъго жийго жиндиего г1урай. Кинаб бук1аниги х1алт1и-пиша гьабулеб бугониги, квен-т1ех гьабулеб бугониги яги бокьараб рокъоб гьабулеб ишалде гьоркьое гьелъ дун ц1алароан, кинабго жинцаго гьабун гурого, амма ниж (дунги васги) ругьунал рук1ана кинабго данд бан, цоцада ц1ехон гьабизе. Гьелъ дидаги нусалдаги гьоркьоб к1алъа-бачаял ккеч1ого хут1улел рук1инч1о. Ахирисеб нухалда к1алъай ккараб мехалда дица гьелда абуна, дир рокъойги йик1ун дие ч1ух1и гьабугейин, ч1ух1и гьабизе дуего бокьараб бак1алде айилан. Гьелдаса хадуб васги нусги рукъги ккун бат1ияб бак1алде рахъана, дун хут1ана дирго г1алах г1адинаб к1удияб минаялъуй, дунго цох1о. Бач1унгегийилан ккола сордо, гьеб хекко-хекко унарелъул, бач1унгегийилан ккола хасел, цо-цониги къват1ие яхъун г1адан-чиясда к1алъазе щоларелъул. Васас дун рехун толаро, гьев дихъе ваккизе вач1уна ва нахъе уна. Дун унтараб мехалда дир бусада цеве ч1ола, дару кьола, амма гьеб дие дагь буго. Нужеда бихьизе бокьилаан, дир вас дир бет1ергьанчиясда вугев релълъарав, диваналда вегарав эсухъ балагьараб мехалда, дида цеве вач1уна дирго бет1ергьанчи, бит1ухъе къот1ун бет1ер т1ад лъун бугин ккола досул эсда.\nВас нахъе уна, дун долго пикрабалъ, долго ургъалабалъ т1ерхьун г1одой ч1ун хут1ула. Рак1алде кколеб буго васасе ч1ужу ячун хадуб, мац1г1аги к1очон бук1арабани, дидагоян. Нужер рук1унищ гьал дирг1адинал пикраби, ургъелал! Рач1а цоцада ургъел бикьизе.\nЦ1арал хъвач1ониги нилъ цоцада рич1ч1ила.\nГ1айибги дида раг1ула\nСапаралъ къват1ие яхъараб бак1алда дир лъай-хъвай ккана цо г1олохъанч1ужуялъулгун. Гьелъ дие бицана жиндирго ккараб къисматалъул. Гьеб бицунелъул, гьелъ зама-заманалдасан дида гьикъулеб бук1ана бит1араб гьеч1ищила жинца абулеб жо. Жий гурей бат1ияй ч1ужуялъги гьадинго гьабилароанищилан. Дица гъоркьехун кьолеб буго дидаги гьей г1аданалдаги гьоркьоб ккараб гара-ч1вари. Ц1алдолел, бегьула нужецаги гьелъие къимат кьезе. Дирго пикру дица ахиралда загьир гьабила.\nДун йиго лъаг1ел баралдаса нахъе эбелалъ рехун тарай, эбел ч1агояй бесдалай. Эбел-эменги цоцаздаса рат1алъулеб мехалда инсуе квешезейилан, гьелъ дун гьесухъе рехун тун йиго, г1емер заманго иналде жийгоги цойги бат1ияв чиясе росасе ун йиго. Ц1ияв чиясе лъаг1а-лъаг1алие гьарурал 5 лъималги йик1ун хьихьун гурого, эбелалъ дир цо къоялъг1аги аск1ое ячун т1алаб гьабун гьеч1о. Дун к1удияй г1урай, г1акълу-лъай бижараб мехалдаги, дида рак1алда гьеч1о дир ясилан карандеяли киса гурин къалей, конфет, печенаби росунцин гьелъ дир рак1 бохизабураб заман. Карандеги къан дун к1удияй г1езаюна дирго инсул эбелалъ, гьей хун хадуб инсул ч1ужу Хадижатица. Дун росасеги кьуна, росу бахилаб къайиги гьабуна. Диеги лъималги гьаруна. Эбелалъ ясалъе лъимер гьабураб мехалъ гьабулебщинаб гьабуна дие Хадижатица, амма гъойцояй эбеллъун кколей г1аданалъ гуребха.\nАлъул лъималги цо-цоккун рос-рукъалде руссун, руссинч1ого щиб алда аск1оса ана. Росги хун жийго цох1о хут1арай ай, цо къоялъ къват1алги сверун рокъое яч1унелъул, г1одойги реч1ч1ун, бекун буго рохокъот1и. Цох1ониги г1агарлъиялъул г1адамал аск1ор гьеч1ей алъул т1алаб гьабизе кколеб раг1улаха дица. Цо-цояз дит1е г1айиб гьабулеб буго кинай йик1аниги, эбел гурищилан, амма дида кинго гьелда т1аса лъугьине к1олеб гьеч1о. Лъугьаян гьелъ дида абизеги абич1о.\nХьихьизе ккани дица хьихьила диего эбеллъи гьабурай Хадижат ва дие г1умру кьурав, дун хьихьарав эмен-Ах1мад.\nХадубги гьелъ бицунеб бугоан Хадижат эбелалъ жийго хьихьараб ва куцараб куцалъул ва гьелъие г1орхъи гьеч1еб баркалаги кьолеб бугоан гьелъ.\nГьеб руччабазул данделъиялдаса къват1ие яч1ун хадубги дида цееса инч1о дой г1олохъанч1ужу. Гьаюрай эбел рак1алде щвезаюлеб мехалда гьелъул гьурмаде бач1унеб бук1араб рокьукълъи, эбеллъун таралъул бицунелъул, гьей йоха-хинлъун яч1уней йик1араб куц бихьидал, дида рак1алде ккана Хадижат унго-унгояй дин-исламги бокьулей, инсанасда гурх1елги бугей, гьевги вич1ч1улей г1адан ятилилан. Гьедин бук1инч1ебани, бесдал ясалъ гьелъие гьединаб къиматги кьелароанилан.\nГ1олохъанч1ужуялъул талих1 ккун буго бесдал эбелг1аги гурх1ел-ц1об бугей лъик1ай щвей. Чанги рук1уна лъимал бесдал эбелалъ г1акъубаги кьун, къойилго г1одизарулелги. Дуда ах1улеб раг1ич1ищ «Бесдал эбелалда берцин вихьизе, наккуги баччана, бокьги бахъана»,-ян.\nИнхоса Г1али-х1ажиясул аби-биценазулъ буго:\nМасала, г1акъилас г1адан теларо,\nТушман вугониги, г1адада хвезе,-ян.\nЦо рахъг1аги бит1ун ккун бугелъул, Т1адег1анав Аллагьасе шукруги гьабун, бегьилаха эбелалъул т1алаб-агъаз гьабизеги. Амма гьабич1огонилан г1айиб ч1вазеги дида кинго к1оларо. Г1олохъанч1ужуялъул жиндихъго буго ихтияр бокьараб т1аса бищизе. Нужеда кин кколеб?\nЦин эбелги ясги г1адин, хадуб к1иго т1ул бикьарал яцал г1адин\nХунзахъ росу бакьулъан чвахулеб лъар ч1ван эхебе пекарниялдехун унелъул, нилъеда, г1емер дандч1вазе бегьула гьурмада нур бугей, недегьаб каламалъул, г1адан бахилаб хасият-г1амалалъул ригь арай ч1ужуг1адан.\nГьелъулгун хабар-к1алалде лъугьани, нилъеда лъала цересел умумузул г1умру, х1алт1и-пиша, квен-т1ех, г1адатал, рек1елгъеял. Гьезулъ бук1уна гьанжесеб г1елалъ мисал босизе бегьулеб г1емераб пайдаябщинаб.\nЖакъа дие бицен гьабизе бокьун буго Хунзахъа Х1адисова Саих1атил х1акъалъулъ. Цебесеб г1умруялъул бицунаго, гьелъ рак1алде щвезабула киг1анго зах1матаб заман бук1аниги, г1адамазул бук1араб цоцада гъорлъ рак1 жубай, цеве ккарасул квенги кванан, нахъа хут1арасул х1алт1иги цадахъ гьабун рук1унел рук1араб куц. Г1исинал лъимал рук1анила ч1ах1иязул адаб бугел, ч1ах1иял-г1исиназул т1алаб бугел. Эбел-инсул адаб тарал лъималги рук1инч1ила, лъималазе г1адлу гьабуларел умумулги рук1инч1ила абула гьелъ.\n- Мисалалъе босани, нижер хъизаналда 7-ял рук1ана. Щивасда лъалаан жиндирго бак1 кинаб бугебали. Дида цадахъ г1умру гьабун йик1ана якьадги, дирго лъималаздасаги дие йокьулей, бет1ергьанчиясул ясги, дирго 4 лъималги. Нижеда гьоркьоб киданиги цоцазул адаб тараб иш ккеч1о. Дица якьадалъул гьабулаан адаб, гьелъ дирги гьабулаан. Нагагьлъун сапаралъ дун ани, яч1иналде кидадай дун яч1инаян дихъ ч1алг1ун ятулаан гьей. Дида цее йигей бет1ергьанчиясул ясги дирго лъималаздаса ят1а гьайич1о дица. Дица гьелда дирго лъималазда малъарабги малъана, дирго лъимал рачинч1елъуй бертабалъеги, концерт-театралдеги ячунаан.\nДица гара-ч1вари гьабуна гьелъул йокьулей яс Г1ашатилгунги.\n- Дунги, дица эбеллъун толей Х1адисова Саих1атги, дида цин эбелилан кколаан, цо-цо мехалда т1ул бикьарай яцлъунги йихьулаан. Дица гьелда кидаго дирго ургъел бикьулаан, лъалареб гьикъулаан. 4 класс лъуг1аралдаса нахъе, гьелъ дун хурие ячунаан, рокъоре т1ад руссунелъул гьит1инаб, берцинаб кущт1аги гьабун йохизаюлаан. Гьединабго заманалдаса нахъе салмагал рессизе, рокъоб рац1ц1а-ракъалъи гьабизе, сундего ругьун гьаюна гьелъ дун. Т1аде – гъоркье гьалбал рач1араб мехалъ, гьез дие махсаро-хоч1 гьабулаан жидеца Саих1ат юхилилан. Дун гьит1инай ч1ужу, г1одулаан дир Соо юхугейилан, гьей лъик1ай йигилан. Гьеле гьедин берцинлъиялда, гьуинлъиялда рук1унаан ниж дун росасе инег1ан рокъобги, ун хадуб мадугьалихъ г1умру гьабулелги рук1ун цоцаде т1аде- гъоркье раккич1ого ч1оларо гьаб жакъа къоялдаги.\nСаих1ат кидаго сверун ккун йик1уна г1агарлъиялъги, мадугьаллъиялъги, гьобол-гьалмагълъиялъги. Гьелъул кидаго гьезие бук1уна рагьараб рак1ги, сахаватаб кверги, г1акъилаб каламги.\n- Дун талих1ай ч1ужу йигилан абула Саих1атица, - гьанжелъизег1ан лъималгун, гьезулги лъималгун сах-саламатго тун йигелъул. Гьелъ киналго районцоязе гьарула рекъел, роц1араб зоб, гвангъараб бакъ, гьабулебщиналъулъ бит1 ккей.\nПросмотров: 206 | Добавил: NiGMaT | Рейтинг: 0.0/0


ГIемераб хъуй гьабуна гьатIан къоялъ РГВК каналалъул студиялда тележурналист Алексей Казакица динияб идараялде гьабураб хитIабалъ. Гьениб Казкица динияб идараялде хитIаб гьабулеб буго нужер гIураб ресги сурсаталги ругин больницаби разе кумек гьабеян.\nСоциалиял сетазда гьеб тема сабаблъун лъабиде бикьанин халкъин абизе бегьула. ТIоцересез Казакида рагъ лъазабуна гьеб хитIабалъухъ, ай тIад ран лъугьана Лёшадаса идара цIунизе. Гьединаб хъулухъ хIажат бугониги гьечIониги лъугьана гьезего гьечIев тушманасадаса дин цIунизе. КIиабилезе Казакица абураб жоялъул ургъелго гьечIо идараялде гъегъ базе щваралдаса. Гьезда гъорлъ руго батIи-батIиял гIадамал - диниял оппонентаздаса рахъарал атеистазде ва косомполитазде гIунтIун.\nГьел руго санагIат ккараб щинаб бакIалда "Дагъистан Исламалдаса хвасар гьабе, гьаб свесткияб республика буго" - ян чIичIидулеб агьлу. Гьел дагьал чагIи руго, дагьал ругониги социалиял сетазда цIакъ мадар гьабула гьез нилъер динги, гIадаталги, рукIа-рахъинги сурун бихьизабизе. Гьезул пикруялда гьеб буго "цебетIей ва цивилизация". Лъабабилел рукIана Казакил хитIабалъулъ щибниги квешаб жо бихьичIел гIадамал.\nГьединаздаса вуго гьал мухъал хъвалев дунгоги. Казак журналист хIисабалда дие вокьуларо, бокьуларо гьесул вагъа-вакари ва хьвагIулел кверал, малълъариги, жиндир жиндихъго рокьи ккараб вагъа-вакариги. Амма гьадаб идараялде больницаби разе квербакъи гьабе абураб хитIаб идараялъул рахъ кколезда гуро квеш бихьизе кколеб букIараб, квеш бихьизе кколаан хIукуматалда, официалияб власталда.\nГьелъул магIна буго нужеда кIолеб гьечIин шартIал чIезаризе садакъаялдалъун мажгитаз кумек гьабуни гурони абураб. Гьеб буго цо рахъ. Цойги рахъ буго кумек гьариялъулъ - Дагъистаналда динияб идара кутакалда къуватаб, ресги, сурсатги, хадуб халкъги бугеб финансовияб ва политикияб институт бугин мукIурлъи.\nЛъида кIолеб гьеб гьереси гьабизе, бугогури гьедин. Казакил рекIелъ бугеб жо нилъеда лъаларо, амма бусурбаби гьелдаса роххизе ккола. МухIканго лъала хIажалъани шайих АхIмадхIажица цо ишара гьабуни бокьараб бакIалда гьеб больница балел чагIи ратулеллъиги. Гьелъие мисаллъун буго 2007 абилеб соналъ МахIачхъалаялъул джума мажгит гIатIид гьабизе "Дорога в рай" абураб акциялъ цо къоялда жаниб 25 миллион гIарац бакIарун букIана.\nДида ракIалда буго доб мехалда номералдаса номералде президент МухIу ГIалиев какулев "Республика" газеталъул редактор Заур Гъазиевас хъварал мухъал. Гьес абулеб букIана власталъ хитIаб гьабун нусазарго бакIаруларин халкъалъ, гьеб бугин рухIияб власталъ свестскиялъул кIаркьен чIвай гIадаб жо абун. Гьебго жо такрар гьабун буго Казакица. ВитIун гьев вугин дида абизе кIоларо, щай гурелъул гьенив адресат мекъав вуго, гьеб шартI тIубазе ккола идараялъ гуреб пачалихъалъ. Дида бичIчIуларого буго аб хIалалъ Казакидаса идара цIунизе рахъарал, рогьрал ралел чагIазул реакция.\nДир кIалтIе гьарудхъан вачIани гьеб дун гьитIин гьави кколаро, кIодо гьави ккола. Рес рекъани кьела, рекъечIони лъикIаб рагIудалъун тIовитIила. Щай дун гьесда вагъдезе кколев? Гьебго мисал буго гьанибги. ГIурсаз гьединаб жоялда абула "медвежья услуга" абун. ЛъикIлъи гьабизеян гьабулеб квешлъи. Щай аб "медвежья услуга" букIунеб? Цо чиясул букIун буго тIинчI бугелдаса нахъе хьихьараб ци, цIакъ хважаинасе ритIухъаб.\nЦо къоялъ тиризе араб бакIалда свакарав хважаин кьижун ккун вуго. БачIун гьесул гьурмада рещтIун буго тIутI. ТIутIалдаса хважаин цIунизе ва тIутI чIвазеян циялъ босун хважаинасул гурмалъ гамачI речIчIун тIутI чIван буго, цадахъ хважаинги щун вуго къадаралде. Гьелъ бижараб буго "медвехья услуга" абураб каламги.\nИдараги динги цIунизеян нужеца гIадамал хIакъир гьарулел ратани гьелъулгун исламалъул гIаммаб жо щибниги гьечIо. Ислам буго ракълил дин, гьелъ инсан вачине ккола лъикIлъиялде ва инсанлъиялде. Аллагьасе гIоло гIадамазулгун гьабулеб рагъ гьениб беццун батуларо. Аллагьас сабруги кантIиги кьейги нилъер щивасе. Хабарги лъикIаб рагIайги.